ΑΚΡΩΝΥΜΙΑ ΚΑΙ ΣΥΝΤΟΜΟΓΡΑΦΙΕΣ

ΑΚΕ : Χώρες της Αφρικής, της Καραϊβικής και του Ειρηνικού

ΑΛΑ : Χώρες της Ασίας και της Λατινικής Αμερικής

ΕΕΕ : Ευφυής Ενέργεια για την Ευρώπη

ΕΠΕΣ : Έγγραφο πολυετούς ενδεικτικού σχεδιασμού

ΚΑΔ : Κανονιστικές απαιτήσεις διαχείρισης

ΚΓΠΚ : Καλή γεωργική και περιβαλλοντική κατάσταση

ΜΚΦ : Μη κρατικοί φορείς

Cisoch : Γραφείο Βοήθειας της Κοινωνίας των Πολιτών (Civil Society Helpdesk)

EACI : Εκτελεστικός Οργανισμός για την Ανταγωνιστικότητα και την Καινοτομία (Executive Agency for Competitiveness and Innovation)

IPA : Μέσο προενταξιακής βοήθειας (Instrument for Pre-Accession Assistance)

LIFE : Χρηματοδοτικό μέσο για το περιβάλλον (Financial Instrument for the Environment)

PADOR : Ηλεκτρονική εγγραφή δεδομένων για δυνητικούς υποψηφίους (Potential Applicant Data Online Registration)

RAD : Συστάσεις, Ενέργειες, Απαλλαγή (Recommendations, Actions, Discharge) (βάση δεδομένων)

ΣΥΝΟΨΗ

I. Στην παρούσα έκθεση εξετάζεται σε ποιον βαθμό η Επιτροπή υλοποίησε τις συστάσεις που διατυπώθηκαν σε επτά ειδικές εκθέσεις του Συνεδρίου, οι οποίες επελέγησαν από την περίοδο 2003-2009. Οι ειδικές εκθέσεις οι οποίες αποτέλεσαν αντικείμενο της παρακολούθησης αφορούσαν τρεις τομείς του προϋπολογισμού: τη γεωργία, την ενέργεια και τις εξωτερικές δράσεις.

II. Οι επτά εκθέσεις περιλάμβαναν 51 συστάσεις ελέγχου, 45 εκ των οποίων εξακολουθούν να είναι επίκαιρες.

III. Μολονότι η Επιτροπή εφαρμόζει ένα σύστημα για την παρακολούθηση όλων των συστάσεων του Συνεδρίου και των αιτημάτων του Κοινοβουλίου και του Συμβουλίου, το Συνέδριο θεωρεί ότι είναι αναγκαία η ενίσχυση της παρακολούθησης των συστάσεων/αιτημάτων, προκειμένου η Επιτροπή να μπορεί να αντιμετωπίζει έγκαιρα, αποδοτικά και αποτελεσματικά τις εντοπιζόμενες υποκείμενες αδυναμίες και να ανταποκρίνεται στις συστάσεις/αιτήματα του Συνεδρίου και της αρμόδιας για τη χορήγηση απαλλαγής αρχής.

IV. Η εξέταση του Συνεδρίου κατέδειξε ότι η Επιτροπή αναλαμβάνει δράση για την υλοποίηση των συστάσεων του Συνεδρίου και 13 από τις συστάσεις (29 %) οι οποίες αναλύονται στην παρούσα έκθεση εφαρμόζονται πλήρως. Μεγάλο τμήμα των συστάσεων βρίσκεται ακόμη στο στάδιο υλοποίησης, μολονότι 22 ακόμη συστάσεις (49 %) υλοποιήθηκαν κατά το μεγαλύτερο μέρος τους με τα μέτρα που έχει ήδη λάβει η Επιτροπή.

ΕΙΣΑΓΩΓΗ

1. Στην παρούσα έκθεση παρουσιάζονται τα αποτελέσματα των εργασιών του Συνεδρίου κατά τα έτη 2011-2012 όσον αφορά την παρακολούθηση των συστάσεων των ειδικών εκθέσεών του σχετικά με τον έλεγχο επιδόσεων [1]. Στο παράρτημα I παρουσιάζεται συνοπτικά η κατάσταση των συστάσεων που εξετάστηκαν. Στα παραρτήματα II έως VIII παρουσιάζονται οι λεπτομέρειες της παρακολούθησης.

2. Για την εν λόγω παρακολούθηση επελέγησαν επτά εκθέσεις από την περίοδο 2003-2009. Η επιλογή πραγματοποιήθηκε βάσει, αφενός, του εάν είχαν παρέλθει περισσότερα από δύο έως τρία έτη προκειμένου η Επιτροπή να μπορέσει να ανταποκριθεί στις συστάσεις, και, αφετέρου, κατά πόσον οι συστάσεις είναι ακόμη επίκαιρες. Στο παράρτημα IX παρουσιάζεται κατάσταση των ειδικών εκθέσεων του Συνεδρίου της περιόδου 2005-2009 μαζί με λεπτομερή στοιχεία για τις ενέργειες του Συνεδρίου στο πλαίσιο της παρακολούθησης αυτών των εκθέσεων.

3. Η παρακολούθηση των εκθέσεων ελέγχου θεωρείται, βάσει των διεθνών ελεγκτικών προτύπων, το τελικό στάδιο του κύκλου του ελέγχου επιδόσεων. Τα δύο προηγούμενα στάδια είναι ο σχεδιασμός και η εκτέλεση. Στόχος αυτού του ελέγχου παρακολούθησης είναι να αξιολογηθούν οι ενέργειες στις οποίες προέβη η Επιτροπή προκειμένου να ανταποκριθεί στις συστάσεις του Συνεδρίου.

ΕΜΒΕΛΕΙΑ ΚΑΙ ΤΡΟΠΟΣ ΠΡΟΣΕΓΓΙΣΗΣ

4. Το Συνέδριο αξιολόγησε τις διορθωτικές ενέργειες στις οποίες προέβη η Επιτροπή ανταποκρινόμενη στις συστάσεις του Συνεδρίου. Στις εργασίες του δεν συμπεριελήφθη αξιολόγηση των αποτελεσμάτων των εν λόγω ενεργειών, διότι αυτό θα απαιτούσε χωριστούς ελέγχους παρακολούθησης.

Στο παράρτημα X περιέχονται λεπτομερή στοιχεία όσον αφορά τον τρόπο προσέγγισης και την μεθοδολογία που ακολουθήθηκαν. Θέμα της παρούσας έκθεσης αποτελούν οι ειδικές εκθέσεις που αναφέρονται στον κατωτέρω πίνακα.

ΠΙΝΑΚΑΣ

ΕΙΔΙΚΕΣ ΕΚΘΕΣΕΙΣ ΟΙ ΟΠΟΙΕΣ ΑΠΟΤΕΛΕΣΑΝ ΤΟ ΑΝΤΙΚΕΙΜΕΝΟ ΠΑΡΑΚΟΛΟΥΘΗΣΗΣ ΤΗΣ ΠΑΡΟΥΣΑΣ ΕΚΘΕΣΗΣ

Ειδική έκθεση | Τομέας προϋπολογισμού | Αριθμός συστάσεων ελέγχου |

Ειδική έκθεση αριθ. 4/2003 σχετικά με την αγροτική ανάπτυξη: στήριξη στις μειονεκτικές περιοχές [2] | Γεωργία | 11 |

Ειδική έκθεση αριθ. 13/2003 σχετική με την ενίσχυση στη βαμβακοπαραγωγή [3] | Γεωργία | 6 |

Ειδική έκθεση αριθ. 11/2009 Βιωσιμότητα των σχεδίων του LIFE με επίκεντρο το φυσικό περιβάλλον και διαχείρισή τους από την Επιτροπή [4] | Γεωργία | 9 |

Ειδική έκθεση αριθ. 7/2008 Ευφυής Ενέργεια 2003-2006 [4] | Ενέργεια | 4 |

Ειδική έκθεση αριθ. 6/2007 σχετικά με την αποτελεσματικότητα της τεχνικής βοήθειας στο πλαίσιο της ανάπτυξης ικανοτήτων [5] | Εξωτερικές δράσεις | 8 |

Ειδική έκθεση αριθ. 4/2009 Η διαχείριση, εκ μέρους της Επιτροπής, της συμμετοχής των μη κρατικών φορέων στην αναπτυξιακή συνεργασία της ΕΚ [4] | Εξωτερικές δράσεις | 7 |

Ειδική έκθεση αριθ. 16/2009 Διαχείριση της προενταξιακής βοήθειας προς την Τουρκία εκ μέρους της Ευρωπαϊκής Επιτροπής [4] | Εξωτερικές δράσεις | 6 |

Συνολικός αριθμός συστάσεων | | 51 |

ΣΥΣΤΗΜΑ ΤΗΣ ΕΠΙΤΡΟΠΗΣ ΓΙΑ ΤΗΝ ΠΑΡΑΚΟΛΟΥΘΗΣΗ ΤΩΝ ΣΥΣΤΑΣΕΩΝ

5. Στη βάση δεδομένων RAD [6] καταχωρίζονται οι συστάσεις του Συνεδρίου, τα αιτήματα του Συμβουλίου και του Κοινοβουλίου, καθώς και οι συγκεκριμένες ενέργειες στις οποίες συμφώνησε να προβεί η Επιτροπή προκειμένου να ανταποκριθεί στις εν λόγω συστάσεις/αιτήματα. Το εργαλείο αυτό επιτελεί σημαντική λειτουργία, καθώς διασφαλίζει την κατάλληλη και έγκαιρη διαχείριση και παρακολούθηση των συστάσεων/αιτημάτων που διατυπώνει το Συνέδριο και τα λοιπά ενδιαφερόμενα μέρη.

6. Το 2009, το Συνέδριο προέβη σε δοκιμαστική εξέταση του συστήματος RAD. Ειδικότερα, μελέτησε τα πληροφοριακά στοιχεία που περιείχε η εν λόγω βάση δεδομένων σχετικά με τις συστάσεις που είχε αποδεχθεί η Επιτροπή και εκείνες που είχε εφαρμόσει.

7. Το 2011, δέκα κλιμάκια εσωτερικού ελέγχου, τα οποία εκπροσωπούσαν δώδεκα Γενικές Διευθύνσεις της Επιτροπής, διενήργησαν εσωτερικό έλεγχο των υφιστάμενων συστημάτων και διαδικασιών για τη διαχείριση του RAD. Σκοπός του ελέγχου ήταν να διαπιστωθεί ότι, αφενός, υφίσταται ένα επαρκές σχέδιο απάντησης/δράσης και, αφετέρου, παρέχεται η διασφάλιση ότι οι ενέργειες που αναφέρθηκαν στο RAD ως ολοκληρωμένες υλοποιήθηκαν έγκαιρα, αποδοτικά και αποτελεσματικά.

8. Τα αποτελέσματα του εσωτερικού ελέγχου της Επιτροπής επιβεβαίωσαν σε μεγάλο βαθμό τα συμπεράσματα της δοκιμαστικής εξέτασης του Συνεδρίου. Συγκεκριμένα, με τον εσωτερικό έλεγχο διαπιστώθηκε ότι τα υφιστάμενα συστήματα και διαδικασίες παρέχουν εύλογη διασφάλιση σχετικά με τη διαχείριση της υλοποίησης των συστάσεων/αιτημάτων του Συνεδρίου και της αρμόδιας για τη χορήγηση απαλλαγής αρχής αντίστοιχα, ωστόσο σε πολλές περιπτώσεις δεν υπήρχαν τεκμηριωμένες διαδικασίες και η εποπτεία και η παρακολούθηση της εφαρμογής των συστάσεων/αιτημάτων ήταν ανεπαρκείς.

ΑΠΑΝΤΗΣΗ ΤΗΣ ΕΠΙΤΡΟΠΗΣ ΣΤΙΣ ΣΥΣΤΑΣΕΙΣ ΤΟΥ ΣΥΝΕΔΡΙΟΥ

9. Το Συνέδριο, στις ειδικές εκθέσεις τις οποίες εξέτασε, είχε διατυπώσει 51 συστάσεις. Τα δύο τρίτα περίπου αυτών αφορούσαν θέματα αποτελεσματικότητας (π.χ. καθορισμός στρατηγικών στόχων, προετοιμασία των προτάσεων έργου, σχεδιασμός των έργων, επιδόσεις του έργου, καθώς και παρακολούθηση και αξιολόγηση), ενώ οι υπόλοιπες συστάσεις αφορούσαν θέματα οικονομίας και αποδοτικότητας (π.χ. περιπτώσεις αχρεωστήτως καταβαλλόμενων ποσών, καθώς και ποιότητα και έγκαιρος χαρακτήρας των μεθόδων επιλογής των έργων). Από τις 51 συστάσεις, έξι δεν περιλαμβάνονται στο γράφημα. Δύο από τις εν λόγω έξι δεν ήταν εφαρμοστέες βάσει του ισχύοντος πλαισίου, ενώ για τις άλλες τέσσερις περιπτώσεις δεν κατέστη δυνατό να συγκεντρωθούν αποδεικτικά στοιχεία σχετικά με τις πραγματοποιηθείσες ενέργειες, λόγω της εμβέλειας της παρακολούθησης.

10. Συνεπώς, το Συνέδριο ήταν σε θέση να αξιολογήσει την κατάσταση από άποψη υλοποίησης 45 συστάσεων. Η Επιτροπή εφάρμοσε πλήρως το 29 % των 45 συστάσεων, ενώ το 69 % βρίσκεται σε διαδικασία υλοποίησης. Το γράφημα δεικνύει την κατάσταση υλοποίησης των συστάσεων του Συνεδρίου.

ΓΡΑΦΗΜΑ

ΚΑΤΑΣΤΑΣΗ ΥΛΟΠΟΙΗΣΗΣ ΤΩΝ ΣΥΣΤΑΣΕΩΝ

+++++ TIFF +++++

ΣΥΝΟΨΗ ΤΗΣ ΠΑΡΑΚΟΛΟΥΘΗΣΗΣ ΤΟΥ ΣΥΝΕΔΡΙΟΥ

11. Από την εξέταση καταδεικνύεται ότι η Επιτροπή υλοποίησε πλήρως 13 από τις συστάσεις του Συνεδρίου που περιέχονται στις επιλεγείσες εκθέσεις. Οι παλαιότερες συστάσεις τείνουν να παρουσιάζουν υψηλότερο ποσοστό υλοποίησης, ενώ οι περισσότερο πρόσφατες βρίσκονται ακόμη στη διαδικασία υλοποίησης. Εκτός από αυτές που υλοποιήθηκαν πλήρως, 22 συστάσεις έχουν υλοποιηθεί ως επί το πλείστον, ωστόσο η Επιτροπή πρέπει να λάβει ορισμένα περαιτέρω μέτρα ώστε να τις υλοποιήσει πλήρως. Τα εν λόγω μέτρα αναφέρονται στο παράρτημα Ι.

12. Ο έλεγχος παρακολούθησης του Συνεδρίου υποδεικνύει ότι, συνεπεία των εκθέσεων ελέγχου του Συνεδρίου, πραγματοποιήθηκαν βελτιώσεις στη δημοσιονομική διαχείριση σε ορισμένους τομείς του προϋπολογισμού της ΕΕ. Εντούτοις, εξακολουθούν να υπάρχουν σημαντικές ευκαιρίες για τη βελτίωση των πρακτικών διαχείρισης σε τομείς υπό την άμεση διαχείριση της Επιτροπής (εξωτερικές δράσεις), καθώς και στους τομείς στους οποίους εφαρμόζονται συστήματα επιμερισμένης διαχείρισης (γεωργία). Ορισμένα παραδείγματα τέτοιου είδους βελτιώσεων και ευκαιριών που εξετάστηκαν στο πλαίσιο της παρακολούθησης παρουσιάζονται κατωτέρω.

13. Μια στρατηγική βελτίωση σχετικά με την οικονομική χρήση της χρηματοδότησης της ΕΕ διαπιστώθηκε με τη μεταρρύθμιση, από την Επιτροπή, του συστήματος ενισχύσεων για το βαμβάκι. Συνεπεία της μεταρρύθμισης του συστήματος, η ενίσχυση της ΕΕ για το βαμβάκι δεν συνδέεται πλέον με τα επίπεδα παραγωγής, αλλά αντιθέτως αντανακλά τη ζήτηση της αγοράς (γεωργία) [7].

14. Ωστόσο, σε επιχειρησιακό επίπεδο, οι ελλιπείς πρακτικές διαχείρισης μπορεί να οδηγήσουν σε κατασπατάληση πόρων. Παραδείγματος χάριν, τα αχρεωστήτως καταβαλλόμενα ποσά όσον αφορά τις ενισχύσεις της ΕΕ έχουν ως αποτέλεσμα να μην πραγματοποιούνται οικονομίες κατά την επιδίωξη των στόχων. Στον τομέα αυτό είναι αναγκαία η ενίσχυση των συστημάτων διαχείρισης, ώστε οι υπολογισμοί των πληρωμών στα κράτη μέλη να είναι ακριβείς (γεωργία) [8].

15. Διαπιστώθηκαν βελτιώσεις στις διαδικασίες επιλογής έργων, οι οποίες οδηγούν σε καλύτερης ποιότητας έργα που υλοποιούνται περισσότερο έγκαιρα. Παραδείγματος χάριν, τα μέτρα που έλαβαν η Επιτροπή/τουρκικές αρχές συνέβαλαν στη βελτίωση της ποιότητας του σχεδιασμού έργων και των διαδικασιών εφαρμογής το 2010-2011(εξωτερικές δράσεις) [9]. Η Επιτροπή δέχθηκε να επανεξετάσει τη διαδικασία επιλογής για τα σχέδια LIFE με επίκεντρο το φυσικό περιβάλλον, να προσδώσει υψηλότερη προτεραιότητα στο κριτήριο της βιωσιμότητας όσον αφορά το σκέλος "Φύση και βιοποικιλότητα" και να συντομεύσει τη διαδικασία επιλογής (γεωργία) [10].

16. Η Επιτροπή έλαβε επίσης διάφορες πρωτοβουλίες προκειμένου να ενισχύσει τη συμμετοχή των μη κρατικών φορέων στην εξωτερική συνεργασία της ΕΕ, μέσω συμβάσεων για την υλοποίηση της αναπτυξιακής βοήθειας της ΕΕ. Βασική πρωτοβουλία ήταν η ανάπτυξη του "διαρθρωμένου διαλόγου" μεταξύ των κύριων ενδιαφερόμενων μερών στο πλαίσιο της αναπτυξιακής πολιτικής της ΕΕ, στοιχείο που συνέβαλε στην υποβολή προτάσεων για βελτιώσεις στις μεθόδους επιλογής των έργων, ώστε η βοήθεια να είναι ταχύτερη και καλύτερα στοχευμένη (εξωτερικές δράσεις) [11].

17. Προκειμένου τα κονδύλια της ΕΕ να επιφέρουν θετικά και ουσιαστικά αποτελέσματα, είναι σημαντικό κατ’ αρχάς να προσδιορίζονται οι ανάγκες τις οποίες επιδιώκει να ικανοποιήσει ένα πρόγραμμα ή μέτρο. Δεύτερον, οι καλές διαδικασίες σχεδιασμού και ορθής υλοποίησης των έργων αυξάνουν την πιθανότητα εξασφάλισης της αποδοτικότητας της σχετικής δαπάνης. Η Επιτροπή έλαβε πρωτοβουλίες που οδήγησαν σε τέτοιου είδους βελτιώσεις όσον αφορά τις υποχρεωτικές εκτιμήσεις αναγκών και τον καλύτερο προγραμματισμό της σύναψης συμβάσεων (εξωτερικές δράσεις) [12]. Ωστόσο, εξακολουθεί να υφίσταται η ανάγκη εφαρμογής καλύτερα καθορισμένων κριτηρίων για την εκτίμηση της βιωσιμότητας των προτεινόμενων έργων (γεωργία) [13].

18. Η ύπαρξη επαρκών πληροφοριών διαχείρισης αυξάνει την πιθανότητα λήψης καλύτερων αποφάσεων. Εξακολουθούν να υπάρχουν ευκαιρίες να αυξήσει η Επιτροπή τη δυνητική αποτελεσματικότητα της χρηματοδότησης μέσω της καλύτερης ιεράρχησης των δράσεων και της αντιστοίχισης των δαπανών του έργου με τις αναμενόμενες υλοποιήσεις και τον αντίκτυπό του (ενέργεια) [14]. Η Επιτροπή προτείνει ο επόμενος κανονισμός σχετικά με το LIFE να περιλαμβάνει ένα ολοκληρωμένο σύνολο δεικτών επιδόσεων, προκειμένου να υπάρξει καλύτερος σχεδιασμός και προγραμματισμός.

19. Η παρακολούθηση και αξιολόγηση της υλοποίησης των προγραμμάτων και των δράσεων είναι σημαντικές, όχι μόνο όσον αφορά τη νομιμότητα και κανονικότητα, αλλά και όσον αφορά την επίτευξη των προγραμματισμένων υλοποιήσεων. Μολονότι πραγματοποιήθηκαν βελτιώσεις στην παρακολούθηση των αποτελεσμάτων των προγραμμάτων, παραδείγματος χάριν μέτρα που έλαβε η Επιτροπή για την ενίσχυση του συστήματος παρακολούθησης στην Τουρκία (εξωτερικές δράσεις), καθώς και των διοικητικών δαπανών των προγραμμάτων (ενέργεια), είναι αναγκαίες περαιτέρω βελτιώσεις, ιδίως όσον αφορά την παρακολούθηση της εφαρμογής των ελέγχων για τις δημοσιονομικές και περιβαλλοντικές απαιτήσεις (γεωργία) [15] και την κατάρτιση εκθέσεων για τις υλοποιήσεις των διαφόρων έργων (εξωτερικές δράσεις) [16].

20. Τα παραρτήματα II έως VIII της παρούσας έκθεσης περιέχουν σύνοψη των ελέγχων, τις σχετικές συστάσεις και την επακόλουθη δράση της Επιτροπής, καθώς και τα ζητήματα επιδόσεων που χρήζουν ακόμη προσοχής.

ΣΥΜΠΕΡΑΣΜΑ

21. Η Επιτροπή εφαρμόζει ένα σύστημα για την παρακολούθηση όλων των συστάσεων του Συνεδρίου και των αιτημάτων του Κοινοβουλίου και του Συμβουλίου. Το Συνέδριο θεωρεί ότι είναι αναγκαία η ενίσχυση της παρακολούθησης των συστάσεων/αιτημάτων, προκειμένου η Επιτροπή να μπορεί να αντιμετωπίζει έγκαιρα, αποδοτικά και αποτελεσματικά τις εντοπιζόμενες υποκείμενες αδυναμίες και να ανταποκρίνεται στις συστάσεις/αιτήματα του Συνεδρίου και της αρμόδιας για τη χορήγηση απαλλαγής αρχής.

22. Η εξέταση του Συνεδρίου κατέδειξε ότι η Επιτροπή αναλαμβάνει δράση για την υλοποίηση των συστάσεων του Συνεδρίου και 13 από τις συστάσεις (29 %), οι οποίες αναλύονται στην παρούσα έκθεση, εφαρμόζονται πλήρως. Μεγάλο τμήμα των συστάσεων βρίσκεται ακόμη στο στάδιο υλοποίησης, μολονότι 22 άλλες (49 %) υλοποιήθηκαν κατά το μεγαλύτερο μέρος τους με τα μέτρα που έχει ήδη λάβει η Επιτροπή.

Η παρούσα έκθεση εγκρίθηκε από το Τμήμα CEAD, του οποίου προεδρεύει ο κύριος Igor LUDBORŽS, Μέλος του Ελεγκτικού Συνεδρίου, στο Λουξεμβούργο, κατά τη συνεδρίασή του της 16ης Οκτωβρίου 2012.

Για το Ελεγκτικό Συνέδριο

+++++ TIFF +++++

Vítor Manuel da Silva Caldeira

Πρόεδρος

[1] Το περιεχόμενο και η εμβέλεια αυτών των εργασιών αναλύεται στο τμήμα που αφορά την εμβέλεια και τον τρόπο προσέγγισης.

[2] ΕΕ C 151 της 27.6.2003.

[3] ΕΕ C 298 της 9.12.2003.

[4] http://eca.europa.eu

[5] ΕΕ C 312 της 21.12.2007.

[6] Η RAD (ακρωνύμιο των λέξεων "Recommendations, Actions, Discharge", ήτοι συστάσεις, ενέργειες, απαλλαγή) είναι μια εφαρμογή της Επιτροπής (ΓΔ Προϋπολογισμού) που αφορά τον διυπηρεσιακό συντονισμό της διαδικασίας χορήγησης απαλλαγής. Η εν λόγω βάση δεδομένων περιέχει συστάσεις/αιτήματα του Συμβουλίου, του Κοινοβουλίου και του ΕΕΣ προς την Επιτροπή, την απάντηση της Επιτροπής και την τρέχουσα κατάσταση της δράσης παρακολούθησης.

[7] Βλέπε παράρτημα III όσον αφορά την παρακολούθηση της ειδικής έκθεσης αριθ. 13/2003 σχετική με την ενίσχυση στη βαμβακοπαραγωγή.

[8] Βλέπε παράρτημα II όσον αφορά την παρακολούθηση της ειδικής έκθεσης αριθ. 4/2003 σχετικά με την αγροτική ανάπτυξη: στήριξη στις μειονεκτικές περιοχές.

[9] Βλέπε παράρτημα VIII όσον αφορά την παρακολούθηση της ειδικής έκθεσης αριθ. 16/2009 με τίτλο "Διαχείριση της προενταξιακής βοήθειας προς την Τουρκία εκ μέρους της Ευρωπαϊκής Επιτροπής".

[10] Βλέπε παράρτημα IV όσον αφορά την παρακολούθηση της ειδικής έκθεσης αριθ. 11/2009 με τίτλο "Βιωσιμότητα των σχεδίων του LIFE με επίκεντρο το φυσικό περιβάλλον και διαχείρισή τους από την Επιτροπή".

[11] Βλέπε παράρτημα VII όσον αφορά την παρακολούθηση της ειδικής έκθεσης αριθ. 4/2009 με τίτλο "Η διαχείριση εκ μέρους της Επιτροπής, της συμμετοχής των μη κρατικών φορέων στην αναπτυξιακή συνεργασία της ΕΚ".

[12] Βλέπε παράρτημα VIII όσον αφορά την παρακολούθηση της ειδικής έκθεσης αριθ. 16/2009 με τίτλο "Διαχείριση της προενταξιακής βοήθειας προς την Τουρκία εκ μέρους της Ευρωπαϊκής Επιτροπής".

[13] Βλέπε παράρτημα IV όσον αφορά την παρακολούθηση της ειδικής έκθεσης αριθ. 11/2009 με τίτλο "Βιωσιμότητα των σχεδίων του LIFE με επίκεντρο το φυσικό περιβάλλον και διαχείρισή τους από την Επιτροπή".

[14] Βλέπε παράρτημα V όσον αφορά την παρακολούθηση της ειδικής έκθεσης αριθ. 7/2008 με τίτλο "Ευφυής Ενέργεια 2003-2006".

[15] Βλέπε παράρτημα III όσον αφορά την παρακολούθηση της ειδικής έκθεσης αριθ. 13/2003 σχετική με την ενίσχυση στη βαμβακοπαραγωγή.

[16] Βλέπε παράρτημα VIII όσον αφορά την παρακολούθηση της ειδικής έκθεσης αριθ. 16/2009 με τίτλο "Διαχείριση της προενταξιακής βοήθειας προς την Τουρκία εκ μέρους της Ευρωπαϊκής Επιτροπής".

--------------------------------------------------

ΠΑΡΑΡΤΗΜΑ I

ΕΠΙΣΚΟΠΗΣΗ ΤΩΝ ΣΥΣΤΑΣΕΩΝ ΠΟΥ ΕΞΕΤΑΣΤΗΚΑΝ ΑΠΟ ΤΟ ΣΥΝΕΔΡΙΟ

| Ανά έλεγχο | Υλοποιήθηκαν πλήρως | Υπό υλοποίηση | Δεν υλοποιήθηκαν | ά.α. βάσει του ισχύοντος πλαισίου | Ανεπαρκή αποδεικτικά στοιχεία |

Υλοποιήθηκαν ως επί το πλείστον | Υλοποιήθηκαν μερικώς |

Ειδική έκθεση αριθ. 4/2003 Αγροτική ανάπτυξη: στήριξη στις μειονεκτικές περιοχές (παράρτημα II) | 1 | x | | | | | |

2 | | | x | | | |

3 | x | | | | | |

4 | | | x | | | |

5 | | | | | x | |

6 | | x | | | | |

7 | | | | | x | |

8 | | | | | | x |

9 | | | | | | x |

10 | | x | | | | |

11 | | | | | | x |

Ειδική έκθεση αριθ. 13/2003 Ενίσχυση στη βαμβακοπαραγωγή (παράρτημα III) | 1 | x | | | | | |

2 | x | | | | | |

3 | x | | | | | |

4 | | x | | | | |

5 | | x | | | | |

6 | | x | | | | |

Ειδική έκθεση αριθ. 11/2009 Βιωσιμότητα των σχεδίων του LIFE με επίκεντρο το φυσικό περιβάλλον και διαχείρισή τους από την Επιτροπή (παράρτημα IV) | 1 | x | | | | | |

2 | | | x | | | |

3 | | x | | | | |

4 | x | | | | | |

5 | x | | | | | |

6 | x | | | | | |

7 | x | | | | | |

8 | | | | x | | |

9 | | | x | | | |

Ειδική έκθεση αριθ. 7/2008 Ευφυής Ενέργεια 2003-2006 (παράρτημα V) | 1 | | x | | | | |

2 | | x | | | | |

3 | | | x | | | |

4 | | x | | | | |

Ειδική έκθεση αριθ. 6/2007 Αποτελεσματικότητα της τεχνικής βοήθειας στο πλαίσιο της ανάπτυξης ικανοτήτων (παράρτημα VI) | 1 | | | | | | x |

2 | x | | | | | |

3 | | | x | | | |

4 | | x | | | | |

5 | | x | | | | |

6 | x | | | | | |

7 | | x | | | | |

8 | | | x | | | |

Ειδική έκθεση αριθ. 4/2009 Συμμετοχή των μη κρατικών φορέων στην αναπτυξιακή συνεργασία της ΕΚ (παράρτημα VII) | 1 | x | | | | | |

2 | | x | | | | |

3 | | x | | | | |

4 | | x | | | | |

5 | | x | | | | |

6 | | x | | | | |

7 | | x | | | | |

Ειδική έκθεση αριθ. 16/2009 Προενταξιακή βοήθεια προς την Τουρκία (παράρτημα VIII) | 1 | | | x | | | |

2 | | | x | | | |

3 | | x | | | | |

4 | | x | | | | |

5 | | x | | | | |

6 | | x | | | | |

ΣΥΝΟΛΟ | 51 | 13 | 22 | 9 | 1 | 2 | 4 |

--------------------------------------------------

ΠΑΡΑΡΤΗΜΑ II

ΓΕΩΡΓΙΑ: ΜΕΙΟΝΕΚΤΙΚΕΣ ΠΕΡΙΟΧΕΣ

1. Η ειδική έκθεση αριθ. 4/2003 αφορούσε τη στήριξη των μειονεκτικών περιοχών στο πλαίσιο της αγροτικής ανάπτυξης.

"Στο πλαίσιο του καθεστώτος στήριξης στις μειονεκτικές περιοχές χορηγούνται εξισωτικές ενισχύσεις στο 55,8 % των γεωργικών εκμεταλλεύσεων της ΕΕ. Πρόκειται για ενίσχυση ανά εκτάριο, η οποία αποσκοπεί στην αντιστάθμιση των υφιστάμενων μειονεκτημάτων: π.χ. γεωργικές εκμεταλλεύσεις που βρίσκονται σε γεωργικά εδάφη χαμηλής παραγωγικότητας, η επιταχυνόμενη μείωση της δραστηριότητας των οποίων θα έθετε σε κίνδυνο τη βιωσιμότητα της περιοχής. Το ετήσιο κόστος των εν λόγω ενισχύσεων αντιστοιχεί σε 2000 εκατομμύρια ευρώ περίπου, το ήμισυ περίπου των οποίων χρηματοδοτείται από κεφάλαια της ΕΕ".

(Πηγή: Ενημερωτικό σημείωμα ΕΕΣ/03/11)

2. Το Συνέδριο εξέτασε εάν η εφαρμογή του καθεστώτος ήταν νόμιμη και κανονική, εάν υπήρξε η ενδεδειγμένη παρακολούθηση, εάν ήταν διαθέσιμες οι σχετικές πληροφορίες όσον αφορά τον αντίκτυπό του και εάν ανελήφθη εγκαίρως δράση για τη διόρθωση τυχόν ανεπαρκειών.

3. Το Συνέδριο συνέστησε τα εξής:

1) να πραγματοποιηθεί πλήρης και εμπεριστατωμένη επανεξέταση της υφιστάμενης κατάταξης όλων των μειονεκτικών περιοχών (υλοποιήθηκε πλήρως)· και

2) η Επιτροπή να καθορίσει, σε στενή συνεργασία με τα κράτη μέλη, καταλληλότερο σύνολο δεικτών για την αναγνώριση των μειονεκτικών περιοχών (υλοποιήθηκε μερικώς).

Το Συνέδριο τόνισε τα εξής:

3) πρέπει να καταστούν διαθέσιμα αξιόπιστα πληροφοριακά στοιχεία σχετικά με τον αντίκτυπο του καθεστώτος (υλοποιήθηκε πλήρως)·

4) πρέπει να προσδιοριστούν όλες οι περιπτώσεις συστηματικής υπεραντιστάθμισης και να ληφθούν διορθωτικά μέτρα (υλοποιήθηκε μερικώς)· και

5) πρέπει να οριστούν οι "ορθές γεωργικές πρακτικές" με τρόπο σαφή και επαληθεύσιμο (άνευ αντικειμένου βάσει του ισχύοντος πλαισίου).

Το Συνέδριο συνέστησε, επίσης, στην Επιτροπή τα εξής:

6) να καταρτίσει κατάσταση των υφιστάμενων περιφερειακών/τοπικών πρακτικών, σε συνάρτηση με συγκεκριμένες συνθήκες άσκησης της γεωργικής δραστηριότητας (υλοποιήθηκε ως επί το πλείστον)·

7) να παρέχει πλήρη καθοδήγηση στα κράτη μέλη σχετικά με τις απαιτήσεις ενός αποτελεσματικού συστήματος ελέγχου (άνευ αντικειμένου βάσει του ισχύοντος πλαισίου)·

8) να εξακριβώνει κατά πόσον οι διενεργούμενοι έλεγχοι είναι αποτελεσματικοί (ανεπαρκή αποδεικτικά στοιχεία [1])·

9) να μεριμνά ώστε τα κράτη μέλη να τηρούν τις γενικά παραδεκτές λογιστικές αρχές (ανεπαρκή αποδεικτικά στοιχεία [2])·

10) να εξακριβώνει κατά πόσον τα κράτη μέλη συμμορφώνονται με την υποχρέωση να υποβάλλουν πλήρη στοιχεία εγκαίρως (υλοποιήθηκε ως επί το πλείστον)· και

11) να προσδιορίσει συναφείς δείκτες προκειμένου να διασφαλίζει ότι αυτοί μπορούν να παρακολουθούνται (ανεπαρκή αποδεικτικά στοιχεία [2]).

4. Οι συστάσεις του Συνεδρίου υλοποιήθηκαν πλήρως σε δύο περιπτώσεις (1 και 3), υλοποιήθηκαν ως επί το πλείστον σε δύο περιπτώσεις (6 και 10) και μερικώς σε δύο περιπτώσεις (2 και 4). Δύο περιπτώσεις είναι πλέον άνευ αντικειμένου βάσει του ισχύοντος αναθεωρημένου πλαισίου (5 και 7) και σε τρεις περιπτώσεις (8, 9, και 11) τα στοιχεία που παρείχε η Επιτροπή δεν ήταν επαρκή ή οι ελεγκτές του Συνεδρίου δεν πραγματοποίησαν τελική αξιολόγηση λόγω περιορισμών στην εμβέλεια του ελέγχου. Βλέπε το παράρτημα I όσον αφορά την υλοποίηση.

5. Τα κατωτέρω σημεία επικεντρώνονται στα βασικά ζητήματα της παρακολούθησης του Συνεδρίου.

ΧΑΡΑΚΤΗΡΙΣΜΟΣ ΜΙΑΣ ΠΕΡΙΟΧΗΣ ΩΣ ΜΕΙΟΝΕΚΤΙΚΗΣ

6. Η ειδική έκθεση του Συνεδρίου για τις μειονεκτικές περιοχές δημοσιεύθηκε το 2003 και σε αυτή διαπιστώνεται ότι τα κράτη μέλη χρησιμοποιούν ευρύ φάσμα δεικτών προκειμένου να αποφασίζουν κατά πόσον οι περιοχές είναι μειονεκτικές, γεγονός που ενδεχομένως έχει οδηγήσει σε άνιση μεταχείριση των δικαιούχων.

7. Στον κανονισμό (EΚ) αριθ. 1698/2005 του Συμβουλίου για τη στήριξη της αγροτικής ανάπτυξης από το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ) [3], ο ορισμός για τον χαρακτηρισμό μιας περιοχής ως μειονεκτικής ήταν αυστηρότερος. Ωστόσο, δεδομένου ότι ο ορισμός αυτός δεν τέθηκε σε ισχύ, το Συμβούλιο αποφάσισε να διατηρήσει το προηγούμενο σύστημα σχετικά με τις μειονεκτικές περιοχές και ζήτησε από την Επιτροπή να παρακολουθήσει τη διαδικασία επανεξέτασης με σκοπό να καθιερώσει ένα νέο σύστημα το 2010. Ωστόσο, το 2010 δεν καθιερώθηκε νέο σύστημα, συνεπώς ο καθορισμός των μειονεκτικών περιοχών εξακολουθεί να πλήττεται από τις ανεπάρκειες που διαπίστωσε το Συνέδριο το 2003.

ΥΠΕΡΑΝΤΙΣΤΑΘΜΙΣΗ / ΟΡΙΣΜΟΣ ΤΩΝ ΠΕΡΙΟΧΩΝ

8. Η σύσταση να εξετασθεί ο τρόπος με τον οποίο μπορούν να εντοπίζονται και να αποτρέπονται πιθανές πληρωμές υπεραντιστάθμισης υλοποιήθηκε μόνο μερικώς. Τα κράτη μέλη δεν υποχρεούνται να διασφαλίζουν την παροχή της κατάλληλης εμπειρογνωμοσύνης από φορείς ή υπηρεσίες που είναι λειτουργικά ανεξάρτητοι από τους φορείς που πραγματοποιούν τον υπολογισμό των πληρωμών προκειμένου να επιβεβαιώνεται η ακρίβεια των πληρωμών, όπως είναι υποχρεωτικό για άλλα μέτρα αγροτικής ανάπτυξης.

9. Τον Οκτώβριο του 2011, η Επιτροπή παρουσίασε τη νομική πρότασή της σχετικά με τη νέα περίοδο προγραμματισμού 2014-2020 για την αγροτική ανάπτυξη, στην οποία περιέχεται νέος ορισμός της μειονεκτικής περιοχής βάσει βιοφυσικών κριτηρίων και περιλαμβάνεται η υποχρέωση παροχής της κατάλληλης εμπειρογνωμοσύνης από φορείς ή υπηρεσίες που είναι λειτουργικώς ανεξάρτητοι από εκείνους που υπολογίζουν τις πληρωμές.

ΟΡΘΕΣ ΓΕΩΡΓΙΚΕΣ ΠΡΑΚΤΙΚΕΣ

10. Όσον αφορά τον ορισμό των "ορθών γεωργικών πρακτικών" [4], ο κανονισμός (ΕΚ) αριθ. 1698/2005 δεν αναφέρεται πλέον στην απαίτηση αυτή, ως υποχρέωση των γεωργών. Αντιθέτως, έπειτα από τη μεταρρύθμιση της ΚΓΠ του 2003 οι γεωργοί πρέπει να τηρούν τις υποχρεώσεις πολλαπλής συμμόρφωσης, ήτοι τις κανονιστικές απαιτήσεις διαχείρισης (ΚΑΔ) και την καλή γεωργική και περιβαλλοντική κατάσταση (ΚΓΠΚ). Τα παραπάνω αποτελούν τις ελάχιστες απαιτήσεις για τη χορήγηση ενισχύσεων σχετικά με τις μειονεκτικές περιοχές βάσει του ισχύοντος πλαισίου.

11. Επιπλέον, στο πλαίσιο των ετήσιων δραστηριοτήτων δημοσιονομικών ελέγχων σχετικά με την DAS, το Συνέδριο έχει εντοπίσει επανειλημμένως ότι οι ενισχύσεις που αφορούν τις μειονεκτικές περιοχές (ενισχύσεις λόγω "φυσικού μειονεκτήματος" στο πλαίσιο των υφιστάμενων μέτρων 211 και 212) ενείχαν τον κίνδυνο σφάλματος. Τα συστήματα ελέγχων των κρατών μελών αποτελούν επίσης τμήμα των δραστηριοτήτων του Συνεδρίου που αφορούν την DAS, και στο πλαίσιο αυτό εντοπίζονται τακτικά αδυναμίες σχετικά με τις μειονεκτικές περιοχές.

[1] Στο πλαίσιο της παρούσας παρακολούθησης δεν περιλαμβάνονταν επισκέψεις στα κράτη μέλη.

[2] Βλέπε υποσημείωση 1.

[3] ΕΕ L 277 της 21.10.2005, σ. 1.

[4] Το πλαίσιο της πολλαπλής συμμόρφωσης (ΚΓΠΚ συν ΚΑΔ) είναι σε γενικές γραμμές συγκρίσιμο με τις ορθές γεωργικές πρακτικές.

--------------------------------------------------

ΠΑΡΑΡΤΗΜΑ III

ΓΕΩΡΓΙΑ: ΕΝΙΣΧΥΣΗ ΣΤΗ ΒΑΜΒΑΚΟΠΑΡΑΓΩΓΗ

1. Η ειδική έκθεση αριθ. 13/2003 αφορούσε την ενίσχυση στη βαμβακοπαραγωγή.

"Εντός της ΕΕ, το βαμβάκι καλλιεργείται σχεδόν αποκλειστικά στην Ελλάδα και την Ισπανία. Μετά τη συγκομιδή, οι ίνες διαχωρίζονται από τους σπόρους και τα απορρίμματα με μια διαδικασία που είναι γνωστή ως εκκοκκισμός. Η ΕΕ παράγει 1,6 εκατομμύρια τόνους περίπου μη εκκοκκισμένου βαμβακιού, που αποδίδουν 0,5 εκατομμύρια τόνους ινών (εκκοκκισμένο βαμβάκι). Αυτό το επίπεδο παραγωγής καλύπτει το 47 % περίπου των εσωτερικών αναγκών. Το υπόλοιπο καλύπτεται με βαμβάκι που εισάγεται στο κοινοτικό έδαφος απαλλαγμένο από φόρους και δασμούς."

(Πηγή: Ενημερωτικό σημείωμα ΕΕΣ/03/020)

2. Στην ειδική έκθεσή του, το Συνέδριο αξιολόγησε την παρακολούθηση της λειτουργίας του καθεστώτος στα κράτη μέλη, κατά πόσον το καθεστώς αποτελεί αποδοτικό και αποτελεσματικό μέσο παροχής στήριξης στους βαμβακοπαραγωγούς, τον αντίκτυπο του καθεστώτος στην παραγωγή, την ποιότητα του παραγόμενου βαμβακιού, την καλλιέργεια εναλλακτικών προϊόντων και το περιβάλλον, την αξιοπιστία του συστήματος εσωτερικού ελέγχου που λειτουργεί στα κράτη μέλη και τη νομιμότητα και κανονικότητα των πληρωμών που πραγματοποιήθηκαν στο πλαίσιο του καθεστώτος.

ΟΙ ΣΥΣΤΑΣΕΙΣ ΤΟΥ ΣΥΝΕΔΡΙΟΥ

3. Το Συνέδριο συνέστησε στην Επιτροπή να επωφεληθεί από την ευκαιρία που παρέχει η προτεινόμενη μεταρρύθμιση προκειμένου να αντιμετωπίσει τις αδυναμίες που εντοπίστηκαν στο πλαίσιο του παρόντος καθεστώτος και συγκεκριμένα τα εξής:

1) να λάβει υπόψη το σχετικό ενδιαφέρον της ενίσχυσης που χορηγείται για το βαμβάκι και την επίδρασή της στις παραγόμενες ποσότητες (υλοποιήθηκε πλήρως)·

2) να εξετάσει την ενσωμάτωση μηχανισμού που να εξασφαλίζει δημοσιονομική ουδετερότητα (υλοποιήθηκε πλήρως)·

3) να επανεξετάσει τις δημοσιονομικές διατάξεις που ισχύουν για τα εκκοκκιστήρια (υλοποιήθηκε πλήρως)·

4) να εξετάσει την αποτελεσματικότητα του παρεχόμενου κινήτρου για βελτίωση της ποιότητας του παραγόμενου βαμβακιού (υλοποιήθηκε ως επί το πλείστον)·

5) να συγκεντρώσει στοιχεία σχετικά με τις αρνητικές επιπτώσεις της βαμβακοπαραγωγής στο περιβάλλον (υλοποιήθηκε ως επί το πλείστον)· και

6) να εξακριβώσει κατά πόσον οι έλεγχοι διακρίνονται από διαφάνεια, είναι βάσιμοι και εφαρμόζονται κατά τρόπο συνεπή (υλοποιήθηκε ως επί το πλείστον).

4. Με την παρακολούθηση του Συνεδρίου διαπιστώθηκε ότι η Επιτροπή υλοποίησε και τις έξι συστάσεις, τις πρώτες τρεις πλήρως και τις επόμενες τρεις ως επί το πλείστον. Βλέπε το παράρτημα I όσον αφορά την υλοποίηση.

5. Τα κατωτέρω σημεία επικεντρώνονται στα βασικά ζητήματα της παρακολούθησης του Συνεδρίου.

ΜΕΤΑΡΡΥΘΜΙΣΗ ΤΟΥ ΚΑΘΕΣΤΩΤΟΣ

6. Από την ειδική έκθεση του Συνεδρίου για την ενίσχυση στη βαμβακοπαραγωγή το 2003 και μέχρι σήμερα, πραγματοποιήθηκε ουσιαστική μεταρρύθμιση όσον αφορά τις ενισχύσεις της ΕΕ για το βαμβάκι και καθιερώθηκαν σημαντικές αλλαγές στο σύστημα ενίσχυσης για το βαμβάκι, ιδίως η μερική ενσωμάτωσή του στο καθεστώς ενιαίας ενίσχυσης (ΚΕΕ) και η καθιέρωση ενισχύσεων αναδιάρθρωσης για την εκκοκιστική βιομηχανία. Κατά τον χρόνο του προηγούμενου ελέγχου του Συνεδρίου, η στήριξη παρεχόταν στους εκκοκιστές, με αποτέλεσμα οι βαμβακοπαραγωγοί να επωφελούνται μόνο εμμέσως. Το 2006, η ενίσχυση για την παραγωγή καταργήθηκε και οι βαμβακοπαραγωγοί έλαβαν δικαιώματα ενίσχυσης στο πλαίσιο του ΚΕΕ, τα οποία αντιστοιχούν στο 65 % της προηγούμενης στήριξης. Επιπροσθέτως, θεσπίστηκε μια νέα, ειδική ενίσχυση για το βαμβάκι, με την οποία, σε κάθε γεωργό που καλλιεργεί βαμβάκι, καταβάλλεται το 35 % της αρχικής στήριξης. Από το 2008, χρηματοδοτούνται εθνικά προγράμματα αναδιάρθρωσης από τον προϋπολογισμό της ΕΕ, προκειμένου να διευκολυνθεί η αναδιάρθρωση της εκκοκκιστικής βιομηχανίας και να ενισχυθεί η ποιότητα και η εμπορία του παραγόμενου βαμβακιού.

7. Μολονότι η Επιτροπή αντιμετώπισε τα περισσότερα ζητήματα, οφείλει ακόμη:

να παρακολουθήσει περαιτέρω την αναδιάρθρωση της εκκοκκιστικής βιομηχανίας στα κύρια κράτη παραγωγής (Ισπανία, Ελλάδα) —βλέπε σύσταση 3 ανωτέρω,

να παρακολουθήσει την αποτελεσματικότητα του μέτρου για την ποιότητα, το οποίο θεσπίστηκε μετά τη μεταρρύθμιση, βάσει του άρθρου 69 του κανονισμού (ΕΚ) αριθ. 1782/2003 [1] (Ισπανία) —βλέπε σύσταση 4 ανωτέρω,

να παρακολουθήσει την τήρηση των περιβαλλοντικών απαιτήσεων —βλέπε σύσταση 5 ανωτέρω,

να διασφαλίσει την παρακολούθηση της ορθής εφαρμογής των ελέγχων, που αφορούν επίσης τη βαμβακοπαραγωγή στο πλαίσιο του μεταρρυθμισμένου συστήματος ενίσχυσης για το βαμβάκι (ενίσχυση βάσει έκτασης για το βαμβάκι και ΚΕΕ) στα κράτη μέλη — βλέπε σύσταση 6 ανωτέρω.

[1] Κανονισμός (ΕΚ) αριθ. 1782/2003 του Συμβουλίου, της 29ης Σεπτεμβρίου 2003, για τη θέσπιση κοινών κανόνων για τα καθεστώτα άμεσης στήριξης στα πλαίσια της κοινής γεωργικής πολιτικής και για τη θέσπιση ορισμένων καθεστώτων στήριξης για τους γεωργούς και για την τροποποίηση των κανονισμών (EΟΚ) αριθ. 2019/93, (EΚ) αριθ. 1452/2001, (EΚ) αριθ. 1453/2001, (EΚ) αριθ. 1454/2001, (EΚ) αριθ. 1868/94, (EΚ) αριθ. 1251/1999, (EΚ) αριθ. 1254/1999, (EΚ) αριθ. 1673/2000, (EΟΚ) αριθ. 2358/71 και (EΚ) αριθ. 2529/2001 (ΕΕ L 270 της 21.10.2003, σ. 1).

--------------------------------------------------

ΠΑΡΑΡΤΗΜΑ IV

ΓΕΩΡΓΙΑ: ΒΙΩΣΙΜΟΤΗΤΑ ΤΩΝ ΣΧΕΔΙΩΝ ΤΟΥ LIFE ΜΕ ΕΠΙΚΕΝΤΡΟ ΤΟ ΦΥΣΙΚΟ ΠΕΡΙΒΑΛΛΟΝ ΚΑΙ ΔΙΑΧΕΙΡΙΣΗ ΤΟΥΣ ΑΠΟ ΤΗΝ ΕΠΙΤΡΟΠΗ

1. Η ειδική έκθεση αριθ. 11/2009 αφορούσε τη βιωσιμότητα των σχεδίων του LIFE με επίκεντρο το φυσικό περιβάλλον και τη διαχείρισή τους από την Επιτροπή.

"Στην εν λόγω ειδική έκθεση, το Ευρωπαϊκό Ελεγκτικό Συνέδριο αξιολογεί την αποτελεσματικότητα της διαχείρισης που άσκησε η Ευρωπαϊκή Επιτροπή όσον αφορά τις επιχορηγήσεις που καταβλήθηκαν για σχέδια του LIFE-Φύση, από την άποψη της βιωσιμότητας των αποτελεσμάτων τους. Το LIFE-Φύση, ένα από τα σκέλη του LIFE, συγχρηματοδοτεί σχέδια στα κράτη μέλη, κυρίως σε σχέση με τους τόπους Natura 2000, με σκοπό τη διατήρηση ειδών και οικοτόπων".

(Πηγή: Ενημερωτικό σημείωμα ΕΕΣ/09/49)

2. Το Συνέδριο εξέτασε κατά πόσον με την αναθεωρημένη διαδικασία επιλογής παραχωρήθηκε προτεραιότητα στα σχέδια που χαρακτηρίζονταν από την υψηλότερη προσδοκώμενη βιωσιμότητα, εάν τα σχέδια υλοποιήθηκαν και παρακολουθήθηκαν κατάλληλα, εάν η Επιτροπή διασφάλισε την ενδεδειγμένη διάδοση των πληροφοριών σχετικά με τα αποτελέσματα των σχεδίων και τα διδάγματα που αντλήθηκαν και εάν πραγματοποιήθηκε παρακολούθηση των έργων και αξιολόγηση των αποτελεσμάτων τους μακροπρόθεσμα.

3. Το Συνέδριο συνέστησε στην Επιτροπή τα εξής:

1) να επανεξετάσει το μοντέλο επιλογής που εφαρμόζει (υλοποιήθηκε πλήρως)·

2) να παραχωρεί προτεραιότητα στις προτάσεις σχεδίων LIFE-Φύση μέσω του μοντέλου επιλογής (υλοποιήθηκε μερικώς)· και

3) να εξετάσει τρόπους συντόμευσης της διαδικασίας επιλογής (υλοποιήθηκε ως επί το πλείστον).

Συνέστησε, επίσης, στην Επιτροπή:

4) να βελτιώσει την παρακολούθηση των σχεδίων (υλοποιήθηκε πλήρως)·

5) να αναπτύξει κατάλληλους δείκτες και κριτήρια (υλοποιήθηκε πλήρως).

Όσον αφορά την επικοινωνία, το Συνέδριο συνέστησε στην Επιτροπή:

6) να επανεξετάσει τη στρατηγική, τις δραστηριότητες και τα μέσα της (υλοποιήθηκε πλήρως)· και

7) να ζητεί από τους δικαιούχους να παρέχουν περισσότερες τεχνικές λεπτομέρειες σχετικά με τις μεθόδους που χρησιμοποιούν, τα διδάγματα που αντλούν και τις βέλτιστες πρακτικές που αναπτύσσουν (υλοποιήθηκε πλήρως).

Συνέστησε, επίσης, τα εξής:

8) οι συμφωνίες επιχορήγησης να είναι δεσμευτικές για τους δικαιούχους όσον αφορά τη διατήρηση των αποτελεσμάτων των σχεδίων για ένα ελάχιστο χρονικό διάστημα έπειτα από το κλείσιμο του σχεδίου (δεν υλοποιήθηκε)·

9) η Επιτροπή πρέπει να εξετάσει το ενδεχόμενο καθιέρωσης ενός καθεστώτος παρακολούθησης για τη "χρηματοδότηση μετά το LIFE" (υλοποιήθηκε μερικώς).

4. Πέντε από τις εννέα συστάσεις υλοποιήθηκαν πλήρως (1 και 4–7), συμπεριλαμβανομένων εκείνων που αφορούν την επανεξέταση των μοντέλων επιλογής, την υλοποίηση των σχεδίων (παρακολούθηση, δείκτες, κριτήρια) και τη διάδοση των αποτελεσμάτων. Μία σύσταση υλοποιήθηκε ως επί το πλείστον (3), δύο μερικώς (2 και 9) και μία δεν υλοποιήθηκε (8). Βλέπε το παράρτημα I όσον αφορά την υλοποίηση.

5. Τα κατωτέρω σημεία επικεντρώνονται στα βασικά ζητήματα της παρακολούθησης του Συνεδρίου.

ΔΙΑΔΙΚΑΣΙΑ ΕΠΙΛΟΓΗΣ

6. Η Επιτροπή δέχθηκε να επανεξετάσει τη διαδικασία επιλογής, προκειμένου να την συντομεύσει και να καταστήσει εμφανέστερο το κριτήριο της βιωσιμότητας όσον αφορά το σκέλος "Φύση και Βιοποικιλότητα". Ο οδηγός αξιολόγησης αναδιατυπώθηκε και καθιερώθηκαν δύο χωριστές διαδικασίες (Περιβάλλον-Φύση). Ωστόσο, το κριτήριο της "βιωσιμότητας" εξακολουθεί να αποτελεί επιμέρους κριτήριο για τη "Συμβολή στους γενικούς στόχους του Life+" ("Contribution to the general objectives of Life+") χωρίς να σταθμίζεται χωριστά. Κατά συνέπεια, η Επιτροπή οφείλει ακόμη να καθορίσει ένα ξεχωριστό κριτήριο επιλογής για τη βιωσιμότητα.

ΥΛΟΠΟΙΗΣΗ ΤΩΝ ΣΧΕΔΙΩΝ

7. Στο έντυπο αξιολόγησης των σχεδίων, η Επιτροπή εισήγαγε μια ενότητα με τίτλο "Αξιολόγηση των αποτελεσμάτων του σχεδίου" ("Project results assessment") με σκοπό τη βελτίωση της παρακολούθησης των σχεδίων. Επίσης, στις "Κοινές διατάξεις και κατευθυντήριες οδηγίες για τους αιτούντες" ("Common Provisions and Guidelines for applicants") προστέθηκαν αυστηρότερες απαιτήσεις για τα σχέδια διαχείρισης. Όσον αφορά τους δείκτες, η Επιτροπή πρότεινε στον επόμενο κανονισμό για το LIFE να συμπεριληφθεί ένα ολοκληρωμένο σύνολο δεικτών.

ΔΙΑΔΟΣΗ ΤΗΣ ΑΠΟΚΤΗΘΕΙΣΑΣ ΓΝΩΣΗΣ

8. Η μελλοντική υποχρέωση των δικαιούχων να δικτυώνονται θα βελτιώσει τη διάδοση των αποτελεσμάτων των σχεδίων. Επίσης, στο διαδίκτυο έχουν αναρτηθεί επικαιροποιημένες περιλήψεις των σχεδίων.

ΜΑΚΡΟΠΡΟΘΕΣΜΗ ΔΙΑΧΕΙΡΙΣΗ ΤΩΝ ΑΠΟΤΕΛΕΣΜΑΤΩΝ ΤΩΝ ΣΧΕΔΙΩΝ

9. Έχει δρομολογηθεί η καθιέρωση ενός καθεστώτος παρακολούθησης για τη "χρηματοδότηση μετά το LIFE". Η Επιτροπή εκπόνησε μεθοδολογία για την εκ των υστέρων παρακολούθηση του LIFE, για τουλάχιστον 15 σχέδια του σκέλους "Φύση" του LIFE ετησίως. Ωστόσο, η σύσταση να δεσμεύονται οι δικαιούχοι για τη διατήρηση των αποτελεσμάτων των σχεδίων (για τουλάχιστον πέντε έτη μετά το κλείσιμο του σχεδίου) δεν υλοποιήθηκε, κατόπιν αρνητικής γνώμης από τη νομική υπηρεσία της Επιτροπής.

--------------------------------------------------

ΠΑΡΑΡΤΗΜΑ V

ΕΝΕΡΓΕΙΑ: ΕΥΦΥΗΣ ΕΝΕΡΓΕΙΑ 2003-2006

1. Η ειδική έκθεση αριθ. 7/2008 αφορούσε την ευφυή ενέργεια 2003-2006.

"Ο προϋπολογισμός του προγράμματος ΕEE ("Ευφυής Ενέργεια για την Ευρώπη") 2003-2006 ανήλθε σε 250 εκατομμύρια ευρώ για την προώθηση της ενεργειακής απόδοσης, τη χρήση ανανεώσιμων πηγών ενέργειας και την ενεργειακή διαφοροποίηση. Το ποσό αυτό χρησιμοποιήθηκε για την υποστήριξη σχεδόν 450 έργων στα οποία συμμετείχαν περισσότεροι από 1700 φορείς. Με το εν λόγω πρόγραμμα προωθείται, μεταξύ άλλων, η ανταλλαγή εμπειριών και τεχνογνωσίας, παρά η ανάπτυξη νέας τεχνολογίας."

(Πηγή: Ενημερωτικό σημείωμα ΕΕΣ/08/18)

2. Το Συνέδριο εξέτασε με ποιον τρόπο η Επιτροπή, πρώτον, διέθεσε τα κονδύλια του προγράμματος ΕEE, δεύτερον, παρακολούθησε και αξιολόγησε το πρόγραμμα, τρίτον, ποιες ήταν οι διοικητικές δαπάνες του προγράμματος και, τέταρτον, ποιες διαφορές εισήγαγε ο εκτελεστικός οργανισμός στη διαχείριση του προγράμματος.

3. Το Συνέδριο συνέστησε τα εξής:

1) οι προτάσεις για προγράμματα πρέπει να βασίζονται σε ένα σαφές μοντέλο πολιτικής και να αντανακλούν την αναμενόμενη σχέση ανάμεσα στις δαπάνες, την υλοποίηση και τον αντίκτυπο (υλοποιήθηκε ως επί το πλείστον)·

2) η παρακολούθηση πρέπει να εκτείνεται πέρα από τα μεμονωμένα έργα και να συμβάλλει στη διαμόρφωση άποψης για το σύνολο ενός προγράμματος (υλοποιήθηκε ως επί το πλείστον)·

3) η αξιολόγηση των προγραμμάτων πρέπει να μεγιστοποιεί την χρησιμότητά της (υλοποιήθηκε μερικώς)·

4) πρέπει να υπάρχει συστηματικότερη καταγραφή και ανάλυση των πληροφοριών σχετικά με τις διοικητικές δαπάνες των προγραμμάτων (υλοποιήθηκε ως επί το πλείστον).

4. Με την εξέταση καταδείχθηκε ότι τρεις συστάσεις υλοποιήθηκαν ως επί το πλείστον (1, 2 και 4) και μία μερικώς. Βλέπε το παράρτημα I όσον αφορά την υλοποίηση.

5. Τα κατωτέρω σημεία επικεντρώνονται στα βασικά ζητήματα της παρακολούθησης του Συνεδρίου.

ΣΧΕΣΗ ΜΕΤΑΞΥ ΤΩΝ ΔΑΠΑΝΩΝ, ΤΩΝ ΥΛΟΠΟΙΗΣΕΩΝ ΚΑΙ ΤΟΥ ΑΝΤΙΚΤΥΠΟΥ ΤΟΥ ΠΡΟΓΡΑΜΜΑΤΟΣ

6. Στις απαντήσεις της στην ειδική έκθεση, η ελεγχόμενη μονάδα δέχθηκε ότι υπήρχε ανάγκη ενός σαφούς μοντέλου πολιτικής, το οποίο να αντανακλά τη σχέση μεταξύ δαπανών, υλοποίησης και αντικτύπου του ΕΕΕ. Ωστόσο, θεώρησε ότι υπήρχε τέτοιο μοντέλο πολιτικής για κάθε τομέα παρέμβασης της Επιτροπής και, κατά συνέπεια, ότι δεν ήταν αναγκαία η ανάληψη περαιτέρω δράσης.

7. Εντούτοις, μέσω της εξέτασης διαπιστώθηκε ότι η Επιτροπή και ο Εκτελεστικός Οργανισμός για την Ανταγωνιστικότητα και την Καινοτομία (EACI) καθιέρωσαν ένα βελτιωμένο σύστημα δεικτών προκειμένου να καταστεί εφικτή η μέτρηση του συνολικού αντικτύπου του προγράμματος, οι χρηματοδοτούμενες δράσεις είναι καλύτερα εστιασμένες και ότι διεξήχθη περισσότερο εμπεριστατωμένη ανάλυση των αναγκών για τους βασικούς τομείς παρέμβασης. Εντούτοις, απαιτείται προσοχή στην ιεράρχηση των προτεραιοτήτων των χρηματοδοτούμενων δράσεων, ενώ η σχέση μεταξύ των δαπανών, της υλοποίησης και του αντικτύπου στο επίπεδο των βασικών τομέων παρέμβασης του ΕΕΕ ΙΙ εξακολουθεί να μην είναι ιδιαίτερα σαφής.

ΒΕΛΤΙΩΣΗ ΤΩΝ ΜΗΧΑΝΙΣΜΩΝ ΠΑΡΑΚΟΛΟΥΘΗΣΗΣ ΚΑΙ ΑΞΙΟΛΟΓΗΣΗΣ

8. Η Επιτροπή υλοποίησε μερικώς τη σύσταση αυτή σχετικά με τη βελτίωση της παρακολούθησης και της αξιολόγησης του προγράμματος, καθώς και σχετικά με την αξιοποίηση των αποτελεσμάτων της αξιολόγησης κατά τον σχεδιασμό μελλοντικών δραστηριοτήτων. Ωστόσο, η παρακολούθηση και η αξιολόγηση του προγράμματος δεν διευκολύνουν τη μέτρηση του αντικτύπου του προγράμματος: παραδείγματος χάριν οι ετήσιες εκθέσεις εκτέλεσης, οι οποίες είναι διαθέσιμες για τα έτη 2008 έως 2010, δεν παρέχουν πληροφοριακά στοιχεία σχετικά με τα αποτελέσματα ή τον αντίκτυπο του προγράμματος (ή των έργων του). Οι αξιολογήσεις των προγραμμάτων πραγματοποιούνται σύμφωνα με τις κανονιστικές απαιτήσεις, ωστόσο έπρεπε να έχουν χρησιμοποιηθεί περισσότερο οι "διαχρονικές" αξιολογήσεις.

ΣΥΣΤΗΜΑΤΙΚΗ ΠΑΡΑΚΟΛΟΥΘΗΣΗ ΤΩΝ ΔΙΟΙΚΗΤΙΚΩΝ ΔΑΠΑΝΩΝ ΤΩΝ ΠΡΟΓΡΑΜΜΑΤΩΝ

9. Με την εξέταση του Συνεδρίου διαπιστώθηκε ότι η Επιτροπή διερεύνησε τρόπους για να μειώσει τον διοικητικό φόρτο τόσο για τον εκτελεστικό οργανισμό όσο και για τους δικαιούχους. Η Επιτροπή και ο EACI καθιέρωσαν πολλά μέτρα απλούστευσης, τα οποία αποσκοπούν στη μείωση των διοικητικών δαπανών και ιδίως του διοικητικού φόρτου των δικαιούχων. Το Συνέδριο κατέληξε στο συμπέρασμα ότι, μολονότι στις περισσότερες περιπτώσεις δεν είναι δυνατό να προσδιοριστούν ποσοτικά οι οικονομικοί πόροι ή ο χρόνος που εξοικονομήθηκαν, είναι πιθανό τα μέτρα να είναι αποδοτικά.

--------------------------------------------------

ΠΑΡΑΡΤΗΜΑ VI

ΕΞΩΤΕΡΙΚΕΣ ΔΡΑΣΕΙΣ: ΑΠΟΤΕΛΕΣΜΑΤΙΚΟΤΗΤΑ ΤΗΣ ΤΕΧΝΙΚΗΣ ΒΟΗΘΕΙΑΣ ΓΙΑ ΤΙΣ ΑΝΑΠΤΥΣΣΟΜΕΝΕΣ ΧΩΡΕΣ

1. Η ειδική έκθεση αριθ. 6/2007 αφορούσε την αποτελεσματικότητα της τεχνικής βοήθειας στο πλαίσιο της ανάπτυξης ικανοτήτων.

"Η τεχνική βοήθεια είναι ένας πόρος που χρησιμοποιείται σε πολλά αναπτυξιακά έργα και προγράμματα διαφορετικών τύπων και μπορεί να οριστεί ως "το σύνολο των εμπειρογνωμόνων στους οποίους ανατίθεται η μεταφορά τεχνογνωσίας και δεξιοτήτων για τη θεσμική ανάπτυξη και ενίσχυση". Τα τελευταία χρόνια, χρησιμοποιείται όλο και περισσότερο για τη στήριξη της ανάπτυξης των ικανοτήτων των κεντρικών και τοπικών κυβερνητικών υπηρεσιών σε δικαιούχους χώρες και σε τομείς όπως, μεταξύ άλλων, η διαχείριση των δημόσιων οικονομικών, η υγεία και η εκπαίδευση. Αυτή η μεταστροφή ενδιαφέροντος προς τη λειτουργία των κυβερνητικών υπηρεσιών αποτελεί απόρροια της αυξανόμενης συνειδητοποίησης μεταξύ των χορηγών, περιλαμβανομένης της Ευρωπαϊκής Ένωσης, του γεγονότος ότι η έλλειψη θεσμικής ικανότητας αποτελεί θεμελιώδες εμπόδιο για τη βιώσιμη ανάπτυξη".

(Πηγή: Ενημερωτικό σημείωμα ΕΕΣ/07/32)

2. Το Συνέδριο εξέτασε τον τρόπο με τον οποίο η Επιτροπή διασφάλισε τη συμβολή της τεχνικής βοήθειας στην ανάπτυξη των θεσμικών ικανοτήτων των δικαιούχων χωρών. Αυτό επιτεύχθηκε μέσω της αξιολόγησης της προσέγγισης της Επιτροπής όσον αφορά την ανάπτυξη ικανοτήτων και τη χρήση της τεχνικής βοήθειας, καθώς και τη διαχείριση του σχεδιασμού και της υλοποίησης των δραστηριοτήτων τεχνικής βοήθειας στο πλαίσιο των έργων ανάπτυξης ικανοτήτων.

3. Το Συνέδριο συνέστησε στην Επιτροπή τα εξής:

1) στα έγγραφα στρατηγικής ανά χώρα να πραγματοποιεί ολοκληρωμένη και διαρθρωμένη ανάλυση των υφιστάμενων αδυναμιών των θεσμικών ικανοτήτων καθώς και των αναγκών ανάπτυξης ικανοτήτων (ανεπαρκή αποδεικτικά στοιχεία)· και

2) να καταρτίσει κατευθυντήριες οδηγίες για την τεχνική βοήθεια (υλοποιήθηκε πλήρως).

Το Συνέδριο τόνισε τα εξής:

3) ο σχεδιασμός των έργων ανάπτυξης ικανοτήτων πρέπει να βελτιωθεί (υλοποιήθηκε μερικώς)·

4) οι διαδικασίες που διέπουν την προετοιμασία του έργου και τη φάση έναρξης πρέπει να επανεξεταστούν (υλοποιήθηκε ως επί το πλείστον)·

5) να επανεξεταστούν τα κριτήρια αξιολόγησης (υλοποιήθηκε ως επί το πλείστον)·

6) πρέπει να εξετάζονται περισσότερες επιλογές όσον αφορά την ανάθεση συμβάσεων (υλοποιήθηκε πλήρως).

Τέλος, σύμφωνα με τις δεσμεύσεις της δήλωσης του Παρισιού, η Επιτροπή πρέπει:

7) να αυξήσει τη χρήση της τεχνικής βοήθειας μέσω συντονισμένων προγραμμάτων (υλοποιήθηκε ως επί το πλείστον), τα οποία (8) πρέπει να αξιολογούνται συστηματικά (υλοποιήθηκε μερικώς).

4. Η Επιτροπή υλοποίησε δύο συστάσεις πλήρως (2 και 6), τρεις ως επί το πλείστον (4, 5 και 7) και δύο μερικώς (3 και 8). Σε μία περίπτωση (σύσταση 1, σχετικά με την ανάγκη πραγματοποίησης ολοκληρωμένης και διαρθρωμένης ανάλυσης), τα αποδεικτικά στοιχεία δεν ήταν επαρκή ώστε να διαπιστωθεί κατά πόσον υλοποιήθηκε. Βλέπε το παράρτημα I όσον αφορά την υλοποίηση.

5. Τα κατωτέρω σημεία επικεντρώνονται στα βασικά ζητήματα της παρακολούθησης του Συνεδρίου.

ΑΝΑΠΤΥΞΗ ΙΚΑΝΟΤΗΤΩΝ

6. Έπειτα από τη δημοσίευση της ειδικής έκθεσης αριθ. 6/2007, η Επιτροπή κατέβαλε σημαντικές προσπάθειες προκειμένου να μεταρρυθμίσει την προσέγγισή της όσον αφορά την τεχνική συνεργασία [1], εγκρίνοντας και υλοποιώντας τη "βασική στρατηγική". Η εν λόγω στρατηγική αποτελεί τμήμα της ευρύτερης δράσης της ΕΕ σχετικά με την εφαρμογή της δήλωσης του Παρισιού που αφορά την αποτελεσματικότητα της βοήθειας και αποσκοπεί στη βελτίωση της αποτελεσματικότητας της βοήθειας της ΕΕ για την ανάπτυξη ικανοτήτων. Με την εν λόγω στρατηγική ελήφθησαν υπόψη και εφαρμόστηκαν οι περισσότερες συστάσεις του Συνεδρίου.

7. Σε επίπεδο στρατηγικής, η Επιτροπή ενημέρωσε το Συνέδριο ότι επί του παρόντος καταρτίζονται νέες κατευθυντήριες οδηγίες προγραμματισμού σχετικά με τις εξωτερικές δράσεις της ΕΕ για την περίοδο 2014-2020, στο πλαίσιο των οποίων θα δίδεται έμφαση στο ζήτημα της ανάπτυξης ικανοτήτων. Επίσης, οι μελλοντικές κατευθυντήριες οδηγίες για τη δημοσιονομική στήριξη θα πραγματεύονται και το εν λόγω ζήτημα.

8. Σε επίπεδο παρέμβασης, η μεταρρύθμιση καθιέρωσε ορισμένες κατευθυντήριες αρχές, καθώς και λεπτομερείς κατευθυντήριες οδηγίες και μέσα σχετικά με την παροχή τεχνικής συνεργασίας, συμπεριλαμβανομένων των κριτηρίων ποιότητας που πρέπει επίσης να χρησιμοποιηθούν για την παρακολούθηση και την αξιολόγηση των δραστηριοτήτων.

9. Η ανάλυση των διαθέσιμων στοιχείων από την Επιτροπή σχετικά με τον πρώτο ενάμιση χρόνο εφαρμογής αυτών των κατευθυντήριων οδηγιών δεικνύει ότι δύο στις τρεις επιχειρήσεις που αξιολογούνται κατά πόσον είναι σχετικές με την τεχνική συνεργασία θεωρούνται ότι συνάδουν με τα κριτήρια ποιότητας όσον αφορά την τεχνική συνεργασία, τα οποία καθιερώθηκαν με τη μεταρρύθμιση. Ωστόσο, για το 20 % περίπου των έργων η συνιστώσα της τεχνικής συνεργασίας δεν αξιολογείται και ο πίνακας αξιολόγησης της ποιότητας σχετικά με την τεχνική συνεργασία χρησιμοποιείται μόνο για ένα στα δύο σχετικά έργα. Κατά συνέπεια, υπάρχουν περιθώρια να βελτιωθεί, αφενός, το τρέχον επίπεδο εφαρμογής των διαφόρων μέσων, κατευθυντήριων οδηγιών και κριτηρίων ποιότητας και, αφετέρου, το επίπεδο αναφοράς σχετικά με τα ανωτέρω, ιδίως σε επίπεδο χώρας.

ΣΥΣΤΗΜΑΤΙΚΗ ΑΞΙΟΛΟΓΗΣΗ ΤΗΣ ΤΕΧΝΙΚΗΣ ΒΟΗΘΕΙΑΣ

10. Μολονότι η Επιτροπή θεωρεί ότι η αξιολόγηση των επιδόσεων των εμπειρογνωμόνων και εταιρειών που δραστηριοποιούνται στον τομέα της τεχνικής βοήθειας θα ήταν χρήσιμη ως ενημέρωση για τις αξιολογήσεις των διαγωνισμών, οι δυσκολίες που ανακύπτουν από την ανάγκη προστασίας των προσωπικών δεδομένων οδήγησαν την Επιτροπή να αποφασίσει να μην καθιερώσει τη συστηματική αξιολόγηση των ατομικών επιδόσεων των συμβούλων. Για τον λόγο αυτό, το Συνέδριο κατέληξε στο συμπέρασμα ότι η αξιολόγηση και η επιλογή τεχνικής βοήθειας βάσει επαρκούς ενημέρωσης παραμένουν δυσχερείς.

[1] Μολονότι η τεχνική συνεργασία αφορά διάφορες δράσεις που αποσκοπούν στην ενίσχυση της ατομικής και οργανωτικής ικανότητας, η τεχνική βοήθεια αφορά το προσωπικό που συμμετέχει στην υλοποίηση και διαχείριση των υπηρεσιών τεχνικής συνεργασίας.

--------------------------------------------------

ΠΑΡΑΡΤΗΜΑ VII

ΕΞΩΤΕΡΙΚΕΣ ΔΡΑΣΕΙΣ: ΣΥΜΜΕΤΟΧΗ ΤΩΝ ΜΗ ΚΡΑΤΙΚΩΝ ΦΟΡΕΩΝ ΣΤΗΝ ΑΝΑΠΤΥΞΙΑΚΗ ΣΥΝΕΡΓΑΣΙΑ ΤΗΣ ΕΚ

1. Η ειδική έκθεση αριθ. 4/2009 αφορούσε τη συμμετοχή των μη κρατικών φορέων στην αναπτυξιακή συνεργασία της ΕΚ.

"Οι μη κρατικοί φορείς αποκτούν διαρκώς μεγαλύτερη σημασία στο πλαίσιο της αναπτυξιακής συνεργασίας. Ο όρος μη κρατικοί φορείς (ΜΚΦ) καλύπτει όλες τις πτυχές της κοινωνίας που δεν αποτελούν μέρος του ιδιωτικού τομέα ή του κράτους. Στον τομέα της αναπτυξιακής συνεργασίας, οι μη κρατικοί φορείς συμπεριλαμβάνουν μη κυβερνητικές οργανώσεις (ΜΚΟ), καθώς και οργανώσεις που εκπροσωπούν τις τοπικές κοινότητες, γεωργικούς συνεταιρισμούς, επιχειρηματικές ή επαγγελματικές ενώσεις, περιβαλλοντικές ομάδες, πανεπιστήμια, συνδικαλιστικές οργανώσεις, εμπορικά επιμελητήρια και ιδρύματα, όπως εκκλησίες ή ομάδες θρησκευτικών πεποιθήσεων. Ο όρος "μη κρατικοί φορείς" συχνά χρησιμοποιείται ως συνώνυμο των οργανώσεων της κοινωνίας των πολιτών και με αυτή την έννοια χρησιμοποιείται στην έκθεση."

(Πηγή: Ενημερωτικό σημείωμα ΕΕΣ/09/23)

2. Το Συνέδριο αξιολόγησε κατά πόσον η Επιτροπή, πρώτον, εξασφάλισε με τον κατάλληλο τρόπο ότι οι ΜΚΦ συμμετείχαν αποτελεσματικά στη διαδικασία αναπτυξιακής συνεργασίας, δεύτερον, διέθετε αποτελεσματικά συστήματα διαχείρισης προκειμένου να διασφαλίζει ότι οι δραστηριότητες που υλοποιούν οι ΜΚΦ είναι κατάλληλες και μπορούν να παράγουν τα προσδοκώμενα αποτελέσματα και, τρίτον, μερίμνησε δεόντως για την ανάπτυξη των ικανοτήτων των ΜΚΦ.

3. Το Συνέδριο συνέστησε στην Επιτροπή τα εξής:

1) να ενισχύσει τις διαδικασίες της που αποσκοπούν στην εξασφάλιση της συμμετοχής των ΜΚΦ στη διαδικασία αναπτυξιακής συνεργασίας και να παρέχει περισσότερη καθοδήγηση σχετικά (υλοποιήθηκε πλήρως)·

2) να συνεχίσει τα μέτρα που εφαρμόζονται ήδη, προκειμένου να βελτιώσει τη διαδικασία πρόσκλησης υποβολής προτάσεων (υλοποιήθηκε ως επί το πλείστον)·

3) να βελτιώσει τη στοχοθέτηση της παρακολούθησης και στήριξης που παρέχονται από τις αντιπροσωπείες (υλοποιήθηκε ως επί το πλείστον)·

4) να εξασφαλίσει επαρκή καθοδήγηση για το προσωπικό των αντιπροσωπειών και των ΜΚΦ σχετικά με τους δείκτες επιδόσεων (υλοποιήθηκε ως επί το πλείστον)·

5) να ενισχύσει τη βιωσιμότητα (με τη χρήση ενός συνδυασμού μέσων και όχι μόνο έργων), όταν συνεργάζεται με τους ΜΚΦ (υλοποιήθηκε ως επί το πλείστον)·

6) να χαράξει μια στρατηγική ανάπτυξης των ικανοτήτων των ΜΚΦ στις χώρες της Ασίας και της Λατινικής Αμερικής (ΑΛΑ) και να επανεξετάσει την απόκλιση μεταξύ των προσεγγίσεων που εφαρμόζονται στις χώρες της Αφρικής, της Καραϊβικής και του Ειρηνικού (ΑΚΕ) και τις χώρες ΑΛΑ (υλοποιήθηκε ως επί το πλείστον)· και

7) να εξετάσει πρόσθετους τρόπους επίτευξης των στόχων της πολιτικής ανάπτυξης ικανοτήτων, όπως οι συμφωνίες εταιρικής σχέσης, η χρηματοδότηση από πολλούς χορηγούς βοήθειας και οι κλιμακωτές επιχορηγήσεις, με στόχο την αποτελεσματικότερη προσέγγιση των βασικών οργανώσεων (υλοποιήθηκε ως επί το πλείστον).

4. Η Επιτροπή υλοποίησε πλήρως την πρώτη σύσταση να καταβληθούν περαιτέρω προσπάθειες για την ενίσχυση της συμμετοχής των σχετικών ΜΚΦ και υλοποίησε ως επί το πλείστον τις υπόλοιπες έξι συστάσεις. Βλέπε το παράρτημα I όσον αφορά την υλοποίηση.

5. Τα κατωτέρω σημεία επικεντρώνονται στα βασικά ζητήματα της παρακολούθησης του Συνεδρίου.

ΚΑΘΟΔΗΓΗΣΗ ΓΙΑ ΤΗ ΣΥΜΜΕΤΟΧΗ ΤΩΝ ΜΚΦ ΣΤΗ ΔΙΑΔΙΚΑΣΙΑ ΣΥΝΕΡΓΑΣΙΑΣ

6. Έπειτα από τη δημοσίευση της ειδικής έκθεσης, η Επιτροπή έλαβε διάφορες πρωτοβουλίες προκειμένου να ενισχύσει τη συμμετοχή των ΜΚΦ στην εξωτερική συνεργασία της ΕΕ μέσω συμβάσεων για την εφαρμογή της αναπτυξιακής βοήθειας της ΕΕ. Βασική πρωτοβουλία ήταν η διεξαγωγή, από τον Μάρτιο του 2010 έως τον Μάιο του 2011, του "διαρθρωμένου διαλόγου" με τη συμμετοχή των βασικών ενδιαφερόμενων φορέων της αναπτυξιακής πολιτικής της ΕΕ.

7. Ταυτόχρονα με τη διεξαγωγή του διαλόγου, η Επιτροπή συγκρότησε το Γραφείο Βοήθειας της Κοινωνίας των Πολιτών (Cisoch) ως κεντρικό σημείο πρόσβασης της κοινωνίας των πολιτών που δραστηριοποιείται στην αναπτυξιακή βοήθεια. Μέσω του Cisoch, ένα εργαλείο ηλεκτρονικής μάθησης είναι πλέον διαθέσιμο για τους ΜΚΦ και το προσωπικό της ΕΕ.

ΒΕΛΤΙΩΜΕΝΗ ΔΙΑΔΙΚΑΣΙΑ ΠΡΟΣΚΛΗΣΗΣ ΥΠΟΒΟΛΗΣ ΠΡΟΤΑΣΕΩΝ

8. Από το 2009, η Επιτροπή ανέπτυξε περαιτέρω τη βάση δεδομένων PADOR (ηλεκτρονική εγγραφή δεδομένων για δυνητικούς υποψηφίους — Potential Applicant Data Online Registration), η οποία περιέχει δυνητικούς υποψήφιους για προσκλήσεις υποβολής προτάσεων. Οι μη κρατικοί φορείς και οι δημόσιες διοικήσεις, συμπεριλαμβανομένων των τοπικών αρχών, εγγράφονται τώρα μόνοι τους και ενημερώνουν τα δεδομένα τους. Ο "διαρθρωμένος διάλογος" κατέληξε κυρίως σε δώδεκα προτάσεις προκειμένου να καταστεί αποτελεσματικότερο το σύστημα πρόσκλησης υποβολής προτάσεων ή για να καθιερωθούν εναλλακτικές μέθοδοι επιλογής όπου ενδείκνυται, με πρωταρχικό στόχο την ταχύτερη και καλύτερα στοχευμένη βοήθεια. Ωστόσο, η νέα προσέγγιση απαιτεί πρόσθετες προσπάθειες όσον αφορά την επιμόρφωση, την επικοινωνία, τον συντονισμό, τις έρευνες των ΜΚΦ και την καθοδήγηση.

ΠΑΡΑΚΟΛΟΥΘΗΣΗ ΚΑΙ ΥΠΟΣΤΗΡΙΞΗ ΑΠΟ ΤΙΣ ΑΝΤΙΠΡΟΣΩΠΕΙΕΣ ΤΗΣ ΕΕ

9. Η Επιτροπή επέκτεινε τη χρήση από τις αντιπροσωπείες της ΕΕ των ερευνών που επικεντρώνονται στους φορείς της κοινωνίας των πολιτών. Κατά τον χρόνο διενέργειας της σχετικής παρακολούθησης (Δεκέμβριος 2011), η Επιτροπή ανέπτυξε κατευθυντήριες οδηγίες και μεθοδολογία για την παροχή υποστήριξης προς τις αντιπροσωπείες μέσω του Cisoch. Εντούτοις, οι αντιπροσωπείες της ΕΕ πρέπει να αναπτύξουν περαιτέρω τις έρευνές τους σχετικά με τους φορείς της κοινωνίας των πολιτών στις χώρες εταίρους, όταν το επιτρέπει η πολιτική κατάσταση. Επίσης, απαιτούνται περαιτέρω προσπάθειες ώστε να συμπεριληφθούν περισσότερες μικρές και βασικές οργανώσεις που υλοποιούν έργα εντός της εμβέλειας του συστήματος παρακολούθησης.

ΚΑΘΟΔΗΓΗΣΗ ΣΧΕΤΙΚΑ ΜΕ ΤΟΥΣ ΔΕΙΚΤΕΣ ΕΠΙΔΟΣΕΩΝ

10. Εφόσον η χρήση δεικτών καθιερώθηκε στις εκθέσεις διαχείρισης της εξωτερικής βοήθειας (EAMR) τις οποίες υποβάλλουν οι αντιπροσωπείες της ΕΕ, το 2011 η Επιτροπή άρχισε να συλλέγει στοιχεία σχετικά με τον αριθμό των δραστηριοτήτων των ΜΚΦ, ο οποίος αντανακλά τη συμμετοχή τους στον σχεδιασμό και την υλοποίηση της βοήθειας της ΕΕ. Κατ’ αυτό τον τρόπο, η Επιτροπή σκοπεύει να δρομολογήσει την τακτική παρακολούθηση όσον αφορά την ποιότητα και την ποσότητα της συμμετοχής των ΜΚΦ στις χώρες εταίρους.

11. Επιπλέον, μετά την καθιέρωση του διαρθρωμένου διαλόγου, τον οποίο διαχειρίζονται οι κεντρικές υπηρεσίες της Επιτροπής, παρόμοια διαδικασία έχει καθιερωθεί πλέον και στις αντιπροσωπείες.

ΑΝΑΠΤΥΞΗ ΙΚΑΝΟΤΗΤΩΝ ΤΩΝ ΜΚΦ

12. Η Επιτροπή ανέλαβε πρόσφατα δράση ώστε να βελτιωθεί η δημοσιονομική και επιχειρησιακή διαχείριση της βοήθειας της ΕΕ που χορηγείται σε ΜΚΦ. Εντούτοις, η Επιτροπή πρέπει να εξετάσει περαιτέρω στρατηγικές προκειμένου οι ΜΚΦ να συμμετέχουν στα γενικά και τομεακά δημοσιονομικά μέσα. Βάσει συστηματικής ανάλυσης των δεδομένων των εκθέσεων διαχείρισης της εξωτερικής βοήθειας, πρέπει να προσδιοριστούν νέες στρατηγικές για τη βελτίωση των γεωγραφικών προγραμμάτων, τα οποία πρέπει να παραμείνουν η βασική πηγή στήριξης της κοινωνίας των πολιτών στις χώρες εταίρους.

13. Ωστόσο, η πλήρης συμμετοχή των ΜΚΦ στην αναπτυξιακή πολιτική της ΕΕ παραμένει μεσομακροπρόθεσμος στόχος, η επίτευξη του οποίου εξαρτάται σε μεγάλο βαθμό από το τοπικό πλαίσιο. Μολονότι έχουν ήδη επιτευχθεί ορισμένοι στόχοι-ορόσημα, απαιτούνται βελτιώσεις και νέα βήματα ώστε να παγιωθεί η επιτευχθείσα πρόοδος.

14. Επί του παρόντος, απαιτούνται επιπρόσθετες προσπάθειες και πρωτοβουλίες για την αποτελεσματική υλοποίηση των εν λόγω στρατηγικών, ιδίως στις χώρες της Ασίας και της Λατινικής Αμερικής.

ΕΝΙΣΧΥΣΗ ΤΗΣ ΒΙΩΣΙΜΟΤΗΤΑΣ ΜΕ ΤΗ ΧΡΗΣΗ ΕΝΟΣ ΣΥΝΔΥΑΣΜΟΥ ΜΕΣΩΝ

15. Προκειμένου να τεθεί σε λειτουργία ένας νέος συνδυασμός μέσων, πρέπει πρώτα να περατωθεί η μεταρρύθμιση του συστήματος πρόσκλησης υποβολής προτάσεων. Η Επιτροπή πρέπει επίσης να επεκτείνει περαιτέρω την επανεξέταση των ολοκληρωθέντων έργων μέσω του συστήματος παρακολούθησης βάσει αποτελεσμάτων.

ΣΧΕΔΙΑΣΜΟΣ ΚΑΙ ΣΤΡΑΤΗΓΙΚΗ

16. Η Επιτροπή έλαβε τις ενδεδειγμένες πρωτοβουλίες προκειμένου να προσαρμόσει το εύρος των δημοσιονομικών μέσων της στις ποικίλες και πολύπλοκες καταστάσεις που ανακύπτουν στις δικαιούχους χώρες. Οι προτεινόμενες τροποποιήσεις αποτελούν βήμα προς την ορθή κατεύθυνση, ωστόσο εξακολουθεί να είναι αναγκαίο η Επιτροπή να διασφαλίσει την αποτελεσματική υλοποίησή τους.

--------------------------------------------------

ΠΑΡΑΡΤΗΜΑ VIII

ΕΞΩΤΕΡΙΚΕΣ ΔΡΑΣΕΙΣ: ΠΡΟΕΝΤΑΞΙΑΚΗ ΒΟΗΘΕΙΑ ΠΡΟΣ ΤΗΝ ΤΟΥΡΚΙΑ

1. Η ειδική έκθεση αριθ. 16/2009 αφορούσε την προενταξιακή βοήθεια προς την Τουρκία.

"Το Ευρωπαϊκό Ελεγκτικό Συνέδριο αξιολόγησε κατά πόσον η Ευρωπαϊκή Επιτροπή διαχειρίστηκε καλά την προενταξιακή χρηματοδοτική βοήθεια προς την Τουρκία. Η προενταξιακή βοήθεια παρέχει χρηματοδότηση για την υλοποίηση έργων που σκοπό έχουν τη στήριξη των προσπαθειών της Τουρκίας για την πλήρωση των προϋποθέσεων που απαιτούνται για την ένταξή της στην Ευρωπαϊκή Ένωση".

(Πηγή: Ενημερωτικό σημείωμα ΕΕΣ/10/02)

2. Το Συνέδριο εξέτασε κατά πόσον η Ευρωπαϊκή Επιτροπή μερίμνησε ώστε, πρώτον, η βοήθεια της ΕΕ να διοχετεύεται σε έργα που προσθέτουν τη μεγαλύτερη αξία από την άποψη της επίτευξης των προτεραιοτήτων που θέτει η εταιρική σχέση προσχώρησης που θέσπισε η ΕΕ, δεύτερον, το σύστημα αποκεντρωμένης διαχείρισης να εγγυάται την έγκαιρη και επιτυχή εξασφάλιση των υλοποιήσεων και των στόχων των έργων και, τρίτον, να υπάρχει αποτελεσματικό σύστημα παρακολούθησης και αξιολόγησης των επιδόσεων.

3. Το Συνέδριο διατύπωσε τις ακόλουθες συστάσεις για τη λήψη διορθωτικών μέτρων. Η Επιτροπή πρέπει να πραγματοποιήσει τα εξής:

1) να βελτιώσει τον προγραμματισμό (υλοποιήθηκε μερικώς)·

2) να καθορίσει τους στρατηγικούς στόχους για τους οποίους η χρηματοδοτική βοήθεια της ΕΕ θα πρόσθετε τη μεγαλύτερη αξία (υλοποιήθηκε μερικώς)·

3) να καθορίσει περισσότερο ρεαλιστικά χρονοδιαγράμματα για τους στόχους (υλοποιήθηκε ως επί το πλείστον)·

4) να βελτιώσει τον σχεδιασμό και την υλοποίηση των έργων (υλοποιήθηκε ως επί το πλείστον)·

5) να εξασφαλίσει ότι οι υλοποιήσεις των μεμονωμένων έργων παρακολουθούνται βάσει σαφών στόχων και κατάλληλων δεικτών, προκειμένου να αποδεικνύεται η επίτευξη των στόχων των έργων (υλοποιήθηκε ως επί το πλείστον).

Επιπροσθέτως, η Επιτροπή πρέπει:

6) να προβεί σε αξιολόγηση ολόκληρου του προγράμματος παροχής προενταξιακής βοήθειας προς την Τουρκία (υλοποιήθηκε ως επί το πλείστον).

4. Η Επιτροπή υλοποίησε τέσσερις συστάσεις ως επί το πλείστον (3, 4, 5 και 6) και δύο συστάσεις μερικώς (1 και 2). Βλέπε το παράρτημα I όσον αφορά την υλοποίηση.

5. Τα κατωτέρω σημεία επικεντρώνονται στα βασικά ζητήματα της παρακολούθησης του Συνεδρίου.

ΚΑΘΟΡΙΣΜΟΣ ΣΤΡΑΤΗΓΙΚΩΝ ΣΤΟΧΩΝ ΠΡΟΤΕΡΑΙΟΤΗΤΑΣ

6. Καθώς η εταιρική σχέση προσχώρησης δεν αποσαφηνίζει ικανοποιητικά τις προτεραιότητες που πρέπει να ακολουθηθούν, το έγγραφο πολυετούς ενδεικτικού σχεδιασμού (ΕΠΕΣ) αποτελεί πλέον το βασικό έγγραφο στρατηγικής για τον προσανατολισμό της χρηματοδοτικής βοήθειας στο πλαίσιο του IPA (μέσο προενταξιακής βοήθειας). Tο ΕΠΕΣ για τα έτη 2011-2013 έχει βελτιωθεί σε σχέση με την ελεγχθείσα έκδοσή του το 2007, από την άποψη ότι επικεντρώνεται σε ένα υποσύνολο προτεραιοτήτων οι οποίες θα χρηματοδοτηθούν με περιορισμένους πόρους IPA. Ωστόσο, το ΕΠΕΣ προσφέρει περαιτέρω δυνατότητες για καλύτερη διοχέτευση της χρηματοδότησης της ΕΕ. Το επίπεδο ομαδοποίησης εξακολουθεί να περιορίζει τον τρόπο με τον οποίο καθορίζονται οι προτεραιότητες χρηματοδότησης. Η λογική της παρέμβασης εξακολουθεί να μην εγγυάται ότι η βοήθεια της ΕΕ διοχετεύεται σε έργα τα οποία θα μπορούσαν να αποφέρουν τη μεγαλύτερη προστιθέμενη αξία από την άποψη της επίτευξης των προτεραιοτήτων.

ΒΕΛΤΙΩΣΗ ΤΟΥ ΣΧΕΔΙΑΣΜΟΥ ΚΑΙ ΤΗΣ ΥΛΟΠΟΙΗΣΗΣ ΤΩΝ ΕΡΓΩΝ

7. Η Επιτροπή εξακολούθησε να λαμβάνει πρωτοβουλίες για τη βελτίωση του σχεδιασμού και της υλοποίησης των έργων από τους τουρκικούς φορείς στο πλαίσιο του συστήματος αποκεντρωμένης διαχείρισης της ΕΕ. Στα μέτρα περιλαμβάνονταν η συνεχής παρακολούθηση από την Επιτροπή της ποιότητας των εγγράφων προγραμματισμού και των προτάσεων έργων στα διάφορα στάδια της διαδικασίας, καθώς και η μεγαλύτερη συμμετοχή του Υπουργείου Ευρωπαϊκών Υποθέσεων στον έλεγχο της ποιότητας των προτάσεων έργων. Οι αξιολογήσεις των αναγκών έγιναν υποχρεωτικές και ο προγραμματισμός των συμβάσεων βελτιώθηκε. Εντούτοις, παρά τη θετική τάση όσον αφορά την ποιότητα της μορφής των έργων, παραμένουν αδυναμίες στον σχεδιασμό των έργων (ήτοι ο καθορισμός του σκοπού, των αποτελεσμάτων, των δραστηριοτήτων, των δεικτών, των όρων των έργων).

ΠΑΡΑΚΟΛΟΥΘΗΣΗ ΤΩΝ ΥΛΟΠΟΙΗΣΕΩΝ ΤΩΝ ΜΕΜΟΝΩΜΕΝΩΝ ΕΡΓΩΝ

8. Αμέσως μετά τη διενέργεια του ελέγχου, η Επιτροπή άρχισε να υλοποιεί τις συστάσεις του Συνεδρίου για τις επιδόσεις των έργων. Στα μέτρα που ελήφθησαν τα έτη 2008-2009 συμπεριλαμβανόταν η συστηματική παρακολούθηση της υλοποίησης και δειγματοληπτικοί έλεγχοι με συγκεκριμένο ερωτηματολόγιο. Το 2011, η Επιτροπή άρχισε τη μεταρρύθμισή της προκειμένου να ενισχυθεί το σύστημα παρακολούθησης στην Τουρκία. Εντούτοις, το σύστημα παρακολούθησης δεν βελτιώθηκε ικανοποιητικά, εφόσον βασικά στοιχεία των συστάσεων —όπως η κατάρτιση τελικής έκθεσης στο τέλος του έργου— δεν έχουν ακόμη υλοποιηθεί.

9. Στις αδυναμίες που εξακολουθούν να υφίστανται συμπεριλαμβάνεται η μη χρήση δεικτών που να ορίζονται στο έντυπο αίτησης του έργου, με τους οποίους να καταδεικνύεται η επίτευξη των στόχων του έργου. Ομοίως, τα επακόλουθα του έργου (αποτελέσματα και αντίκτυπος) εξακολουθούν να μην αναφέρονται συστηματικά στο τέλος κάθε έργου ούτε σε κατάλληλα χρονικά διαστήματα μετά το τέλος του, προκειμένου να παρέχεται ενημέρωση σχετικά με τις επιδόσεις για τον μελλοντικό σχεδιασμό.

10. Δεν υπήρχε σύστημα εκ των υστέρων αξιολόγησης για τα μεμονωμένα έργα ή για την αποτελεσματικότητα του προγράμματος ως συνόλου, από την άποψη της επίτευξης των προτεραιοτήτων της εταιρικής σχέσης προσχώρησης και της προόδου της Τουρκίας προς την ένταξη στην ΕΕ. Η Επιτροπή πραγματοποίησε ενδιάμεση αξιολόγηση της βοήθειας προς την Τουρκία για την περίοδο 2005-2008. Επίσης το 2013, αφού ολοκληρωθούν και κλείσουν όλα τα σχετικά έργα το 2012, θα αρχίσει η εκ των υστέρων αξιολόγηση ώστε να εκτιμηθεί ο αντίκτυπος και η βιωσιμότητα της βοήθειας που χορηγήθηκε πριν από το IPA, κατά την περίοδο 2002-2006.

--------------------------------------------------

ΠΑΡΑΡΤΗΜΑ IX

ΠΑΡΑΚΟΛΟΥΘΗΣΗ ΤΩΝ ΕΙΔΙΚΩΝ ΕΚΘΕΣΕΩΝ ΠΟΥ ΕΞΕΔΩΣΕ ΤΟ ΣΥΝΕΔΡΙΟ ΤΗΝ ΠΕΡΙΟΔΟ 2005-2009

ΔΙΑΤΗΡΗΣΗ ΚΑΙ ΔΙΑΧΕΙΡΙΣΗ ΤΩΝ ΦΥΣΙΚΩΝ ΠΟΡΩΝ

ΑΡΙΘΜΟΣ ΚΑΙ ΤΙΤΛΟΣ | ΔΡΑΣΗ ΠΑΡΑΚΟΛΟΥΘΗΣΗΣ |

Ειδική έκθεση αριθ. 3/2005 σχετικά με την αγροτική ανάπτυξη: Επαλήθευση των γεωργοπεριβαλλοντικών δαπανών | Πραγματοποιήθηκε παρακολούθηση στην ειδική έκθεση αριθ. 7/2011 |

Ειδική έκθεση αριθ. 7/2006 σχετικά με τις επενδύσεις για την αγροτική ανάπτυξη: Αντιμετωπίζουν αποτελεσματικά τα προβλήματα των αγροτικών περιοχών; | |

Ειδική έκθεση αριθ. 8/2006 Καλλιέργεια της επιτυχίας; Αποτελεσματικότητα της στήριξης της Ευρωπαϊκής Ένωσης στα επιχειρησιακά προγράμματα των παραγωγών στον τομέα των οπωροκηπευτικών | |

Ειδική έκθεση αριθ. 4/2007 σχετικά με τους φυσικούς ελέγχους και τους ελέγχους υποκατάστασης επί αποστολών εμπορευμάτων για τα οποία έχει ζητηθεί επιστροφή κατά την εξαγωγή | |

Ειδική έκθεση αριθ. 7/2007 σχετικά με τα συστήματα ελέγχου, επιθεώρησης και επιβολής κυρώσεων που αφορούν τους κανόνες διατήρησης των κοινοτικών αλιευτικών πόρων | Πραγματοποιήθηκε παρακολούθηση στην ειδική έκθεση αριθ. 12/2011 |

Ειδική έκθεση αριθ. 4/2008 σχετικά με τη θέση σε εφαρμογή των ποσοστώσεων γάλακτος στα κράτη μέλη που προσχώρησαν στην Ευρωπαϊκή Ένωση την 1η Μαΐου 2004 | |

Ειδική έκθεση αριθ. 8/2008 Είναι αποτελεσματική ως πολιτική η πολλαπλή συμμόρφωση; | |

Ειδική έκθεση αριθ. 11/2008 Διαχείριση της στήριξης που παρέχει η Ευρωπαϊκή Ένωση στις πράξεις δημόσιας αποθεματοποίησης σιτηρών | |

Ειδική έκθεση αριθ. 6/2009 Επισιτιστική βοήθεια της Ευρωπαϊκής Ένωσης για τους απόρους: αξιολόγηση των στόχων, των μέσων και των μεθόδων που εφαρμόστηκαν | |

Ειδική έκθεση αριθ. 10/2009 Ενέργειες ενημέρωσης και προώθησης για τα γεωργικά προϊόντα | |

Ειδική έκθεση αριθ. 11/2009 Βιωσιμότητα των σχεδίων του LIFE με επίκεντρο το φυσικό περιβάλλον και διαχείρισή τους από την Επιτροπή | Πραγματοποιήθηκε παρακολούθηση στην παρούσα έκθεση |

Ειδική έκθεση αριθ. 14/2009 Επιτεύχθηκαν οι κύριοι στόχοι των μέσων διαχείρισης της αγοράς στον τομέα του γάλακτος και των γαλακτοκομικών προϊόντων; | |

ΔΙΑΡΘΡΩΤΙΚΕΣ ΠΟΛΙΤΙΚΕΣ, ΜΕΤΑΦΟΡΕΣ ΚΑΙ ΕΝΕΡΓΕΙΑ

ΑΡΙΘΜΟΣ ΚΑΙ ΤΙΤΛΟΣ | ΔΡΑΣΗ ΠΑΡΑΚΟΛΟΥΘΗΣΗΣ |

Ειδική έκθεση αριθ. 1/2006 σχετικά με τη συμβολή του Ευρωπαϊκού Κοινωνικού Ταμείου στην καταπολέμηση της πρόωρης εγκατάλειψης του σχολείου | Πραγματοποιήθηκε παρακολούθηση στην ετήσια έκθεση για το έτος 2010 |

Ειδική έκθεση αριθ. 10/2006 σχετική με τις εκ των υστέρων αξιολογήσεις των προγραμμάτων στο πλαίσιο των στόχων αριθ. 1 και 3 για την περίοδο 1994-1999 (διαρθρωτικά ταμεία) | Πραγματοποιήθηκε παρακολούθηση στην ετήσια έκθεση για το έτος 2010 |

Ειδική έκθεση αριθ. 1/2007 σχετικά με την υλοποίηση των ενδιάμεσων διαδικασιών στο πλαίσιο των διαρθρωτικών ταμείων για την περίοδο 2000-2006 | |

Ειδική έκθεση αριθ. 1/2008 σχετικά με τις διαδικασίες εξέτασης και αξιολόγησης των μεγάλων επενδυτικών σχεδίων για τις περιόδους προγραμματισμού 1994-1999 και 2000-2006 | |

Ειδική έκθεση αριθ. 3/2008 Ταμείο Αλληλεγγύης της Ευρωπαϊκής Ένωσης: πόσο ταχύ, αποτελεσματικό και ευέλικτο είναι; | |

Ειδική έκθεση αριθ. 7/2008 Ευφυής Ενέργεια 2003-2006 | Πραγματοποιήθηκε παρακολούθηση στην παρούσα έκθεση |

Ειδική έκθεση αριθ. 12/2008 Μέσο προενταξιακών διαρθρωτικών πολιτικών (ISPA), 2000-2006 | |

Ειδική έκθεση αριθ. 3/2009 Η αποτελεσματικότητα των δαπανών για την επεξεργασία λυμάτων στο πλαίσιο διαρθρωτικών μέτρων κατά τις περιόδους προγραμματισμού 1994-1999 και 2000-2006 | |

Ειδική έκθεση αριθ. 7/2009 Διαχείριση της φάσης ανάπτυξης και επικύρωσης του προγράμματος Galileo | Πραγματοποιήθηκε παρακολούθηση στην ετήσια έκθεση για το έτος 2010 |

Ειδική έκθεση αριθ. 17/2009 Ενέργειες συγχρηματοδοτούμενες από το Ευρωπαϊκό Κοινωνικό Ταμείο στον τομέα της επαγγελματικής κατάρτισης των γυναικών | |

ΕΞΩΤΕΡΙΚΕΣ ΔΡΑΣΕΙΣ

ΑΡΙΘΜΟΣ ΚΑΙ ΤΙΤΛΟΣ | ΔΡΑΣΗ ΠΑΡΑΚΟΛΟΥΘΗΣΗΣ |

Ειδική έκθεση αριθ. 2/2005 σχετικά με τις δημοσιονομικές ενισχύσεις του ΕΤΑ στις χώρες ΑΚΕ: διαχείριση από την Επιτροπή του σκέλους "μεταρρύθμιση των δημόσιων οικονομικών" | Πραγματοποιήθηκε παρακολούθηση στην ειδική έκθεση αριθ. 11/2010 |

Ειδική έκθεση αριθ. 4/2005 σχετικά με τη διαχείριση της οικονομικής συνεργασίας στην Ασία από την Επιτροπή | |

Ειδική έκθεση αριθ. 3/2006 σχετικά με την ανθρωπιστική βοήθεια που χορήγησε η Ευρωπαϊκή Επιτροπή ανταποκρινόμενη στις ανάγκες που προκλήθηκαν από το τσουνάμι | Πραγματοποιήθηκε παρακολούθηση στην ετήσια έκθεση για το έτος 2009 |

Ειδική έκθεση αριθ. 4/2006 σχετική με τα σχέδια επενδύσεων Phare στη Βουλγαρία και τη Ρουμανία | |

Ειδική έκθεση αριθ. 5/2006 σχετικά με το πρόγραμμα MEDA | Πραγματοποιήθηκε παρακολούθηση στην ετήσια έκθεση για το έτος 2008 |

Ειδική έκθεση αριθ. 6/2006 σχετικά με τις περιβαλλοντικές πτυχές της συνεργασίας για την ανάπτυξη που αναπτύσσει η Επιτροπή | Πραγματοποιήθηκε παρακολούθηση στην ετήσια έκθεση για το έτος 2009 |

Ειδική έκθεση αριθ. 5/2007 σχετικά με τη διαχείριση του προγράμματος CARDS από την Επιτροπή | Πραγματοποιήθηκε παρακολούθηση στην ειδική έκθεση αριθ. 12/2009 |

Ειδική έκθεση αριθ. 6/2007 σχετικά με την αποτελεσματικότητα της τεχνικής βοήθειας στο πλαίσιο της ανάπτυξης ικανοτήτων | Πραγματοποιήθηκε παρακολούθηση στην παρούσα έκθεση |

Ειδική έκθεση αριθ. 6/2008 σχετικά με τη βοήθεια αποκατάστασης της Ευρωπαϊκής Επιτροπής μετά το τσουνάμι και τον τυφώνα Mitch | |

Ειδική έκθεση αριθ. 9/2008 Η αποτελεσματικότητα της υποστήριξης που παρέχει η ΕΕ στον τομέα της ελευθερίας, της ασφάλειας και της δικαιοσύνης στη Λευκορωσία, στη Μολδαβία και στην Ουκρανία | Πραγματοποιήθηκε παρακολούθηση στην ετήσια έκθεση για το έτος 2010 |

Ειδική έκθεση αριθ. 10/2008 Αναπτυξιακή βοήθεια της ΕΚ για τις υπηρεσίες υγείας στην υποσαχάρια Αφρική | Πραγματοποιήθηκε παρακολούθηση στην ετήσια έκθεση για το έτος 2010 |

Ειδική έκθεση αριθ. 4/2009 Η διαχείριση, εκ μέρους της Επιτροπής, της συμμετοχής των μη κρατικών φορέων στην αναπτυξιακή συνεργασία της ΕΚ | Πραγματοποιήθηκε παρακολούθηση στην παρούσα έκθεση |

Ειδική έκθεση αριθ. 12/2009 Aποτελεσματικότητα των έργων της Επιτροπής στον τομέα της δικαιοσύνης και των εσωτερικών υποθέσεων για τα Δυτικά Βαλκάνια | |

Ειδική έκθεση αριθ. 15/2009 Βοήθεια της ΕΕ υλοποιούμενη μέσω οργανώσεων των Ηνωμένων Εθνών: λήψη αποφάσεων και παρακολούθηση | Πραγματοποιήθηκε παρακολούθηση στην ειδική έκθεση αριθ. 3/2011 |

Ειδική έκθεση αριθ. 16/2009 Διαχείριση της προενταξιακής βοήθειας προς την Τουρκία εκ μέρους της Ευρωπαϊκής Επιτροπής | Πραγματοποιήθηκε παρακολούθηση στην παρούσα έκθεση |

Ειδική έκθεση αριθ. 18/2009 Αποτελεσματικότητα της στήριξης του ΕΤΑ για την περιφερειακή οικονομική ολοκλήρωση στην Ανατολική και τη Δυτική Αφρική | |

ΈΣΟΔΑ, ΕΡΕΥΝΑ ΚΑΙ ΕΣΩΤΕΡΙΚΕΣ ΠΟΛΙΤΙΚΕΣ ΚΑΙ ΘΕΣΜΙΚΑ ΟΡΓΑΝΑ ΚΑΙ ΟΡΓΑΝΙΣΜΟΙ ΤΗΣ ΕΥΡΩΠΑΪΚΗΣ ΈΝΩΣΗΣ

ΑΡΙΘΜΟΣ ΚΑΙ ΤΙΤΛΟΣ | ΔΡΑΣΗ ΠΑΡΑΚΟΛΟΥΘΗΣΗΣ |

Ειδική έκθεση αριθ. 1/2005 σχετικά με τη διαχείριση της Ευρωπαϊκής Υπηρεσίας Καταπολέμησης της Απάτης (OLAF) | Πραγματοποιήθηκε παρακολούθηση στην ειδική έκθεση αριθ. 2/2011 |

Ειδική έκθεση αριθ. 5/2005 Δαπάνες διερμηνείας του Κοινοβουλίου, της Επιτροπής και του Συμβουλίου | |

Ειδική έκθεση αριθ. 9/2006 σχετικά με τις δαπάνες μετάφρασης της Επιτροπής, του Κοινοβουλίου και του Συμβουλίου | |

Ειδική έκθεση αριθ. 11/2006 σχετικά με το σύστημα της κοινοτικής διαμετακόμισης | |

Ειδική έκθεση αριθ. 2/2007 σχετικά με τις δαπάνες για κτήρια των θεσμικών οργάνων | |

Ειδική έκθεση αριθ. 3/2007 σχετικά με τη διαχείριση του Ευρωπαϊκού Ταμείου για τους Πρόσφυγες (2000-2004) | |

Ειδική έκθεση αριθ. 8/2007 σχετικά με τη διοικητική συνεργασία στον τομέα του φόρου προστιθέμενης αξίας | |

Ειδική έκθεση αριθ. 9/2007 σχετικά με την "Αξιολόγηση των προγραμμάτων-πλαισίων Έρευνας και Τεχνολογικής Ανάπτυξης (Ε&ΤΑ) της ΕΕ — Μπορεί να βελτιωθεί η προσέγγιση της Επιτροπής;" | |

Ειδική έκθεση αριθ. 2/2008 σχετικά με τις δεσμευτικές δασμολογικές πληροφορίες (ΔΔΠ) | Πραγματοποιήθηκε παρακολούθηση στην ετήσια έκθεση για το έτος 2010 |

Ειδική έκθεση αριθ. 5/2008 Οργανισμοί της Ένωσης: για την επίτευξη αποτελεσμάτων | |

Ειδική έκθεση αριθ. 1/2009 Τραπεζικά μέτρα στην περιοχή της Μεσογείου στο πλαίσιο του προγράμματος MEDA και των προηγούμενων πρωτοκόλλων | |

Ειδική έκθεση αριθ. 5/2009 Η διαχείριση των ταμειακών διαθεσίμων της Επιτροπής | |

Ειδική έκθεση αριθ. 8/2009 "Δίκτυα αριστείας" και "ολοκληρωμένα έργα" της κοινοτικής πολιτικής έρευνας: επιτεύχθηκαν οι στόχοι; | |

Ειδική έκθεση αριθ. 9/2009 Αποδοτικότητα και αποτελεσματικότητα των δραστηριοτήτων επιλογής προσωπικού της Ευρωπαϊκής Υπηρεσίας Επιλογής Προσωπικού | |

Ειδική έκθεση αριθ. 13/2009 Είναι η εκχώρηση εκτελεστικών αρμοδιοτήτων στους εκτελεστικούς οργανισμούς επιτυχής επιλογή; | |

--------------------------------------------------

ΠΑΡΑΡΤΗΜΑ X

ΜΕΘΟΔΟΛΟΓΙΑ

1. Ο βασικός αντίκτυπος του έργου του Συνεδρίου όσον αφορά τη βελτίωση της δημοσιονομικής διαχείρισης επιτυγχάνεται με τις εκθέσεις που δημοσιεύει. Η συνεισφορά του Συνεδρίου επιτυγχάνεται επίσης με την ίδια τη διαδικασία του ελέγχου. Όλοι οι έλεγχοι καταλήγουν σε λεπτομερείς διαπιστώσεις, οι οποίες αποστέλλονται στην ελεγχόμενη μονάδα ώστε να επιβεβαιωθεί η ακρίβεια των παρατηρήσεων του Συνεδρίου και ακολουθεί η "διαδικασία αντιπαράθεσης" σχετικά με το τελικό κείμενο της έκθεσης ελέγχου. Κατά τη δημοσίευση των εκθέσεων, οι απαντήσεις της ελεγχόμενης μονάδας —ως επί το πλείστον της Επιτροπής— δημοσιεύονται μαζί με τις εκθέσεις. Σε πολλές από αυτές τις απαντήσεις, η ελεγχόμενη μονάδα αναγνωρίζει τα προβλήματα που είχε εντοπίσει το Συνέδριο στις διαπιστώσεις ελέγχου του και προτείνει τις δράσεις που προτίθεται να αναλάβει για την αντιμετώπισή τους.

2. Σε γενικές γραμμές, στις ειδικές εκθέσεις εξετάζονται συστήματα, προγράμματα και οργανισμοί που εμπλέκονται στην εκτέλεση του προϋπολογισμού της ΕΕ (ή των Ευρωπαϊκών Ταμείων Ανάπτυξης), όσον αφορά μία ή περισσότερες από τις τρεις πτυχές της χρηστής δημοσιονομικής διαχείρισης: οικονομία, αποδοτικότητα και αποτελεσματικότητα.

3. Η αξιολόγηση και η μέτρηση του αντικτύπου των εκθέσεων του Συνεδρίου που αφορούν τους ελέγχους επιδόσεων αποτελούν αναγκαίο στοιχείο του κύκλου της υποχρέωσης λογοδοσίας. Οι συστάσεις που διατυπώνονται στις ειδικές εκθέσεις πρέπει να παρακολουθούνται ώστε να διαπιστώνονται και να αξιολογούνται τα μέτρα που ελήφθησαν. Στην πραγματικότητα, ακόμη και η ύπαρξη της διαδικασίας παρακολούθησης μπορεί να ενθαρρύνει την αποτελεσματική υλοποίηση των συστάσεων μιας έκθεσης από τις ελεγχόμενες μονάδες.

4. Η παρακολούθηση των συστάσεων μιας έκθεσης εξυπηρετεί τέσσερις βασικούς σκοπούς:

αύξηση της αποτελεσματικότητας των εκθέσεων ελέγχου —ο πρωταρχικός λόγος για την παρακολούθηση των εκθέσεων ελέγχου είναι να αυξηθεί η πιθανότητα υλοποίησης των συστάσεων,

συνδρομή των νομοθετικών και δημοσιονομικών αρχών (συμπεριλαμβανομένης της αρμόδιας για τη χορήγηση απαλλαγής αρχής) —η παρακολούθηση των συστάσεων μπορεί να αποδειχθεί πολύτιμη για την καθοδήγηση των δράσεών τους,

αξιολόγηση των επιδόσεων του Συνεδρίου —η παρακολούθηση αποτελεί τη βάση για την εκτίμηση και την αξιολόγηση των επιδόσεων του Συνεδρίου, και

παροχή κινήτρων για μάθηση και ανάπτυξη —οι δραστηριότητες παρακολούθησης μπορεί να συμβάλλουν σε καλύτερη γνώση και βελτιωμένη πρακτική.

5. Οι προς παρακολούθηση εκθέσεις επιλέχθηκαν βάσει δύο κριτηρίων: εάν είχαν παρέλθει περισσότερα από δύο έως τρία έτη από τον χρόνο δημοσίευσης των εκθέσεων και εάν οι συστάσεις ήταν ακόμη επίκαιρες.

6. Η εξέταση πραγματοποιήθηκε σε τρία στάδια:

η βάση δεδομένων (RAD) της Επιτροπής για τη διαχείριση των δράσεων παρακολούθησης χρησιμοποιήθηκε ως προκαταρκτική πηγή στοιχείων σχετικά με τις εκθέσεις ελέγχου που επανεξετάστηκαν,

πραγματοποιήθηκε εξέταση και ανάλυση των ετήσιων εκθέσεων, των εκθέσεων της αρμόδιας για τη χορήγηση απαλλαγής αρχής, των σχεδίων δράσης, των εγγράφων πολιτικής και συγκεκριμένων εκθέσεων,

ελήφθησαν προφορικά και γραπτά αποδεικτικά στοιχεία από τις σχετικές υπηρεσίες της Επιτροπής.

--------------------------------------------------